text:
Føroyskt - Landspítali
Landspitalin er meginsjúkrahúsið í Íslandi við umleið 682 seingjarplássum. Á Landspítalinum eru umleið 5.200 starvsfólk og er tað størsta einstaka arbeiðsplássið í landinum.
Upplýsing
Landspitalin er eisini frálæru sjúkrahús við høgum yrkisligum førleikum ið veitir sjúklingum eina góða heilsutænastu á høgum stigi.
Landspitalin leggur seg eftir at gera eitt dygdargott arbeiði, eitt trygt og virðiligt umhvørvi fyri sjúklingar, avvarðandi og starvsfólk.
Sjúkrahúsið liggur miðskeiðis í Reykjavík og tí er stutt til alla tænastu.
Sjúkrahúsleiðsluni er mannað við sjúkrahússtjóra, varastjóra og fyrisitingarstjórum.
Sjúkrahússtjóri er Páll Matthíasson.
Á heimasíðini hjá Landspitalinum www.landspitali.is finnur tú m.a. upplýsingar um viðgerð, deildir og praktisk viðurskifti í samband við innlegging.
Telefon
- Telefonnummar er 543 1000
- Tá ringt verður á 543 1000 er møguleiki fyri ummstilling til allar deildir.
Leiðbeining á Landspitalinum við Hringbraut og Fossvogi
- Leiðbeiningin við høvuðsinngongdina tekur sær av, at leiðbeina sjúklingum og avvarðandi á Landspitalinum.
- Leiðbeiningin er opin kl. 08:00-20:00 í Fossvogi
- Leiðbeiningin er opin kl. 08:00-21:00 við Hringbraut
Vitjunartíð
Vitjunartíð er hvønn dag kl. 15:00-20:00. Kvinnudeildin kl. 18:30-20:00. Er tørvur á tí ber til at vitja sjuklingar aðrar tíðir.
Royking
Tað er ikki loyvt at roykja á sjúkrahúsinum.
Sølubúðir hjá Reyða Kross
Kvinnudeildin hjá Reyða krossi hevur tvær sølubúðir. Onnur er í forhøllini á sjúkrahúsinum í Fossvogi og hin í forhøllini á sjúkrahúsinum við Hringbraut (Kringlan).
Sølubúðinar selja allar vanligar kioskvørður ymisk breyð við viðskera gávur og blómur.
Upp og afturlatingartíðir:
- Gerandisdagar kl. 10:00-16:00
- Leygar og sunnudagar kl. 14:00-16:00
Sjálvsøla:
Kvinnudeildin hjá Reyða krossi hevur nakrar sjálvsølur í forhøllini á sjúkrahúsinum í Fossvogi og sjúkrahúsinum við Hringbraut (Kringlan) har ein kann keypa breyð, drykk og góðgæti.
Altjóða ávísan til heilsustarvsfólk
BRÁÐFEINGISHJÁLP:
Tá tørvur er á bráðfeingishjálp. Ringið til:
Tel. + 354 825 3536 Álvarsliga sjúk børn
Tel. + 354 543 2011 Bráðfeingismóttøka
Læknahjálp, ið roknast at vera neyðug innan 1-3 dagar
Tá talan er um brádliga og versnaða sjúku, og tørvur er á læknahjálp innan 1-3 dagar, skal ein venda sær til Flæðisdeild E2. Starvsfólkið fær neyðugar upplýsingar um sjúklingin, hvørju sjúkueyðkenni sjúklingurin hevur og stutta sjúkrasøgu. Síðani fara boðini beinleiðis til vaktlæknan, ið tekur støðu til um framhaldið.
Kanning fyri MRSA
Allir sjúklingar, ið skulu til kanningar og viðgerð / innlegging á Landspitalinum skulu kannast fyri MRSA.
Sjúkraflutningstænastan
Tá ið sjúklingar skulu flytast til og frá flogfari, skal flutningur bíleggjast úr Føroyum.
Ringjast skal til Sjúkraflutningstænastuna í Reykjavík.
Tlf. 00 354 5702080
Opið er alt samdøgrið, halgidagar og um vikuskiftið.
LÆKNAHJÁLP, gerandisdagar:
1. Ringjast kann, ella við at senda ávísingarseðil. Skrivið navn, føðingardag, bústað, telefon og ávísandi lækna á ávísingarseðilin. Eisini hvørji sjúkueyðkenni sjúklingurin hevur, sjúkrasøgu, ella hvat slag av kanning ynskt verður. Síðani verður ávísingarseðilin sendur til Flæðisdeildina (sjúklingaskrivstovan).
Tá ið Flæðisdeildin E2 hevur móttikið ávísingarseðilin, fara boðini beinleiðis til ávísta serlækna, ið tekur støðu til nær sjúklingurin skal kallast inn. Síðan verður innkallingarbræv sent umvegis teldupost til Uttanlandstænastuna á Landssjúkrahúsinum, ella fyristøðukvinnuna á Klaksvíkar ella Suðuroyar Sjúkrahúsi við upplýsingum um, nær sjúklingurin hevur fingið tíð til samrøðu, kanning og viðgerð/ innlegging. Hetta verður so sent til sjúklingin saman við vegleiðing og kunning. Tá ið sjúklingurin hevur gjørt avtalu við Uttanlandstænastuna á Landssjúkrahúsinum, Klaksvíkar ella Suðuroyar Sjúkrahús, um nær hann ynskir at ferðast, skulu øll kanningarúrslit, so sum avrit av journal, skanning, mikrosvar, patologisvar, røntgenmyndir, blóðroyndir og MRSA, sendast umvegis faks til Flæðisdeildina E2, Sléttuvegi 2, 105 Reykjavík.
2. Ringjast kann beinleiðis, ella við at senda teldupost til ávísta serlæknan (mánadag til fríggjadag 08:00-16:00)
Innkallingarstjórar
Skurðdepilin
- Gunnjóna S. Jensdóttir, teldupostur: gunnjona@landspitali.is
Æðraskurðviðgerð
- Marta K. Pétursdóttir, teldupostur: martakpe@landspitali.is
Hjartamyndatøka.
- Sigurlaug Magnúsdóttir, teldupostur: sigurlma@landspitali.is
Stráluviðgerð
- Svandís Matthíasdóttir, teldupostur: svandism@landspitali.is
Kvinnuskurðviðgerð
- Majbritt Vestergaard, teldupostur: majbritt@landspitali
Kanning fyri MRSA av sjúklingum, ið skulu í viðgerð á Landspítalinum í Reykjavík
Sum áður kunnað, verða sjúklingar, ið skulu í viðgerð á Landspítalinum í Reykjavík kannaðir fyri Meticillin resistentar Staphylococcus aureus (MRSA).
Sjúklingurin fær soljóðandi bræv frá ávísandi lækna:
Kanning fyri MRSA
Vit skriva til tygum fyri at siga frá, at allir sjúklingar, ið skula í viðgerð á Landspítalinum í Íslandi, skulu kannast fyri eina bakteriu, ið hevur heitið MRSA.
Fyri at tryggja, at Landspítali fær kanningarúrslitini í góðari tíð, heita vit á tygum, um at fara til komunulækna at blíva potað. Potingarnar verða gjørdar við vattpinnum í næsagluggunum, svølginum, aftanfyri kynsgøgnini og frá eksemi, um tygum hava tað. Er okkurt ólekt sár, verður potað frá tí eisini.
Kommunulæknarnir eru kunnaðir um mannagongdina, so tað er nóg mikið, at tygum upplýsa fyri læknanum, at tit skulu kannast fyri MRSA, tí at tygum skulu í viðgerð á Landspítalinum í Íslandi.
Um tygum eru í ambulantari viðgerð, verða potingarnar gjørdar í ambulatoriinum.
MRSA eru stafylokokkar, ið hava mótstøðuføri fyri tí antibiotikanum, ið vanliga verður brúkt til viðgerð av bruna, ið stavar frá stafylokokkum. MRSA er sera sjáldsom bæði í Íslandi og í Føroyum, og tað er just fyri at forða, at hon verður spjadd, at íslendsku heilsumydugleikarnir krevja, at fólk verða potað.
Tað er lítið hugsandi, at tygum hava hesa bakteriuna, men skuldi tað víst seg, er hon løtt at týna, men avleiðingin kann verða, at viðgerðin á Landsspitalínum verður útsett nakað.
Vit fara at heita á tygum um at gera hesar kanningarnar. Potað verður frá næsagluggum, svølgi, perineum, eksemi um tað er og frá sárum. Kolpotipinnar skulu brúkast. Ein seðil skal verða fyltur út fyri hvørt potingarstað. Tað mýkir munandi um mannagongdina í rannsóknarstovuni um skriva verður á seðlarnar: Til kanning fyri MRSA.
Utanlandstænastan á Landssjúkrahúsinum
Í juni 1926 varð grundarsteinurin lagdur til sjúkrahúsið (Landspitalin) í Reykjavík, og var bygningurin liðugur 20. desember 1930.
Tað var Guðjón Samúelson byggimeistari, ið teknaði og stóð fyri byggingini. Tað tók umleið 4 ár til tað stó liðugt.
Í fyrstuni vóru bert tvær deildir, skurð- og heiliráðdeild . Tá ið sjúkrahúsið byrjaði sítt virksemi í 1931 vóru bert 92 seingjarpláss, 46 pláss á skurðdeildini og 46 pláss á heilliráðdeildini. 12 av hesum seingjarplássum vóru nýtt til barnakonur.
Í ár 2000 vóru Landspítalin og sjúkrahúsini í Reykjavík samanløgd í eitt meginsjúkrahús, Landspítalin.
Landspitalið er frálærusjúkrahús, og lesandi í sjúkrarøkt fáa ein part av læru síni í har.
Lesandi taka lut í dagligu viðgerðini av sjúklingum, og eru altíð undir ábyrgd og fáa vegleiðing frá leiðbeinara sínum. Landspítalin er, við umleið 682 seingjarplássum og við sínum 4.500 starvsfólkum, størsta einstaka arbeiðspláss í landinum.
Landspítalin hjá lærda háskúlanum er eitt vælvirkandi og nútímans sjúkrahús, ið tekur ímóti sjúklingum úr øllum Íslandi.
Ein stórur partur av virkseminum er á Landspítalinum við Hringbraut og Landspítalinum í Fossvogi. Harumframt eru 15 starvsøki aðra staðni í Reykjavík.
Arbeitt verður fyri løtuni við at leggja saman bráðøkið og rannsóknarøkið í nýggja Landspitalinum við Hringbraut.
Tað eru góð útlit fyri einum nýggjum sjúkrahúsi í 2023.
Faldarar við kunning um ymsar skurðviðgerðir og eftirfylgjandi venjingar. Faldararnir veita kunning um millum annað, bróstskurðviðgerð, lívmóðurtöku við undirlívskurði, hjartaskurðviðgerð, æðraskurðviðgerð og venjingar eftir skurðviðgerð á brósti.
Faldarar til sjúklingar
Upplýsingar um tónleikaframførslur, frítíðarítriv, vitjunarverd støð, útferð, handlar, peningastovnar, biograf, miðlar, veðrið, gisting, feløg og ymiskt annað.
Feløg
Føroyingafelagið í Reykjavík
Tlf: 866 2321 ella 863 8905
forrek@visir.is
Krabbameinsfélag Íslands
Skógarhlíð 8
105 Reykjavík
Tlf: 543 1900
www.krabb.is
Norðurlendskt samstarv
Sendistovan í Reykjavík
Austurstræti 12
3 hædd
101 Reykjavík
Tlf: 511 3200.
Tíðindatænasta á heimasíðuni hjá Sendistovuni
www.faroes.is
elsbah@tinganes.fo
Norræna húsið
Sturlugötu 5
101 Reykjavík
Tlf: 551 7030
www.norraenahusid.is
nh@nordice.is
Ferðasamband / Útferðir
Taxi:
Hreyfill - tlf: 588 5522
BSR - tlf: 561 000
Bygdarleiðir:
www.straeto.is
Kunning um ferðir og ferðatænastu á Íslandi:
www.visiticeland.com
Bussar:
Umferðarmiðstøðin (BSÍ)
Vatnsmýravegi 10
101 Reykjavík
www.bsi.is
Posthús
Íslandspóstur hf
Stórhöfða 29
Reykjavík
www.postur.is
posta@posta.is
Telefon
Leita eftir navni, tlf, nummari. bústaði, bygd/býli:
www.ja.is
!!! Ney/Hjálp - tlf: 112
Menning og list
Her kanst tú keypa atgongumerki til tónleik og onnur tiltøk:
www.midi.is
Harpa (tónleikahús)
www.harpa.is
Reykjavíkar kommuna
www.reykjavik .is
Peningastovnar
Landsbankinn
Austurstræti 11
Kundatænastan, tlf: 410 4000
www.info@landsbanki.is
Íslandsbanki
Kundatænastan, tlf: 440 4000
www.islandsbanki@islandsbanki.is
Arion banki
Borgartúni 19
Kundatænastan, tlf 444-7000
www.arionbanki@arionbanki.is
Frítíðarítriv
Svimjing
www.sundlaugar.is
Handlar
Ein røð av handlum, ið selja alt frá gerandisvørum, og klæðum á alla familjuna:
Smáralind
Hagasmára 1
Kópavogur
www.smaralind@smaralind.is
Kringlan
Kringlunni 4-12
Reykjavík
www.kringlan@kringlan.is
Miðbýurin í Reykjavik: Laugavegur / Skólavörðustígur o.a.
Fjølmiðlar
www.visir.is
www.mbl.is
www.ruv.is
Veðrið og koyrilíkindi
www.vedur.is
www.vegir.is
Flogferðsla (komur / fráferðir)
Reykjavík - www.textavarp.is (bls. 422-423)
Keflavik - www.textavarp.is (bls. 420-421)
Stjórnarráð Ísland
Gott at vita
Tygum fáa bræv sendandi ella teldupost frá Uttanlandstænustuni í Tórshavn, har boðað verður frá, nær tygum skulu møta til samrøðu og kanningar.
Tygum møta síðani á Innskrivingarmiðstøðina 10E við Hringbraut ella á innskrivingarmiðstøðina í Fossvogi B3 har tygum tosa við ein hjálparlækna.
Hann fær upplýsingar frá tær um heilsu tína gjögnum tíðina, og journalførir teir. Hann greiðir tær frá skurðviðgerðini, og hvat tú kanst vænta tær. Neyðugar kanningar verða somuleiðis gjørdar til at meta um heilsustøðu tína.
Ein sjúkrarøktarfrøðingur greiðir frá, um fyrireiking og innlegging.
MINST TIL samleikaprógv. Taka tygum heilivág, verða tygum biðin um at taka hann við.
Tá tygum møta til innlegging
Á deildini tekur ein sjúkrarøktarfrøðingur ímóti tygum, og vísar tygum til rættis á stovuni.
Síðani fært tú vegleiðing um, hvussu tú kanst fyrireika teg til skurðviðgerðina og hvat tú kanst vænta tær í sambandi við hana. Tygum eru vælkomin at spyrja um øll ivamál.
Allir sjúklingar verða kannaðir fyri blóðtrýst, puls og fepur.
Innskrivingarmiðstøðin við Hringbraut
Fyrireiking til skurðviðgerð er umráðandi. Starvsfólkið á Innskrivingarmiðstøðini fær upplýsingar um teg frá tær og upplýsir teg um viðgerðina. Neyðugar kanningar verða somuleiðis gjørdar til at meta um heilsustøðu tína og fyrireika uppihald títt á sjúkrahúsinum.
Móttøkan av innkallaðum sjúklingum fer fram á Innskrivingarmiðstøðini 10E, sum heldur til í kjallaranum á sjúkrahúsinum.
Miðstøðin er opin gerandisdagar kl. 08:00-16:00.
- Tlf. á miðstøðini er 543 2039.
Deildarleiðari 10E er Hrafnhildur Baldursdóttir, sjúkrarøktarfrøðingur, teldupostur: hrafnhba@landspitali.is.
Innskrivingarmiðstøðin í Fossvogi
Móttøkan av innkallaðum sjúklingun fer fram á Innskrivingarmiðstøðina B3, sum liggur á 3. hædd.
Miðstøðin er opin gerandisdagar kl. 08:00-16:00.
- Tlf. á miðstøðini er 543 2060
Deildarleiðari B3 er Sólveig Sverrisdóttir, sjúkrarøktarfrøðingur.
Teldupostur: solveig@landspitali.is
Klæði
Alt til persónligt reinføri, inniskógvar, morgunkápu og lættar buksir skulu tygum hava við. Sjúkrahúsið letur undirklæðir og skjúrtur.
Pengar og virðislutir
Landspitalin kann ikki átaka sær ábyrgd av peningi og virðislutum hjá sjúklingum og avvarðandi.
Heilivág
Um tygum nýta heilivág, verða tygum biðin um at taka hann við.
Telefon
Tygum er vælkomin at hava fartelefon við. Hon skal tó vera ljóðleys og ikki til ampa fyri onnur. Tá tygum ringja til Føroyar, ringja tygum +00298.
Atgongd til Internet
Tað ber til at koma út á netið ókeypis, hevur ein eina farteldu við tráðleysum internetið, ber til at brúka okkara atgongd.
Sjónvarp og útvarp
Sjónvarp er á flestum stovum og útvarp á hvørjari stovu.
Tagnarskylda
Øll starvsfólk á Landspítalinum hava tagnarskyldu í málum, sum snúgva seg um sjúklingar.
Tygum kunna tí trygt venda tygum til starvsfólkini, um tað er nakað, sum tygum vilja tosa um.
Vegna tagnarskylduna ber ikki til hjá starvsfólkunum á Landspítalinum at svara øllum spurningum frá teimum avvarðandi.
Útskriving og eftirviðgerð
Eftir útskrivingina fær lækni tygara útskrivingarbræv í THS-skipanini við frágreiðing um sjúku og viðgerð tygara, treytað av tygara tilsøgn.
Um mett verður, at tygum hava tørv á eftirviðgerð, verða tygum kunnaður um hetta innan útskriving.
Vit skriva til tygum fyri at siga frá at allir sjúklingar ið skula í viðgerð á Landspítalinum í Íslandi skulu kannast fyri eina bakteriu ið hevur heitið MRSA.
Fyri at tryggja, at Landspítali fær kanningarúrslitini í góðari tíð, heita vit á tygum um, at fara til komunulækna at blíva potað.
Potingarnar verða gjørdar við vattpinnum í næsagluggunum, svølginum, aftanfyri kynsgøgnini og frá eksemi, um tygum hava tað.
Er okkurt ólekt sár, verður potað frá tí eisini.
Kommunulæknarnir eru kunnaðir um mannagongdina, so tað er nóg mikið, at tygum upplýsa fyri læknanum, at tit skulu kannast fyri MRSA, tí at tygum skulu í viðgerð á Landspítalinum í Íslandi.
Um tygum eru í ambulantari viðgerð, verða potingarnar gjørdar í ambulatoriinum.
MRSA eru stafylokokkar, ið hava mótstøðuføri fyri tí antibiotikanum, ið vanliga verður brúkt til viðgerð av bruna, ið stavar frá stafylokokkum.
MRSA er sera sjáldsom bæði í Íslandi og í Føroyum, og tað er just fyri at forða, at hon verður spjadd, at íslendsku heilsumydugleikarnir krevja, at fólk verða potað.
Tað er lítið hugsandi, at tygum hava hesa bakteriuna, men skuldi tað víst seg, er hon løtt at týna, men avleiðingin kann verða, at viðgerðin á Landspítalinum verður útsett nakað.
Fysioterapeutur
Tað hevur stóran týdning, at tygum koma í gongd við venjingar beinavegin aftan á skurðviðgerðina. Meðan tygum eru innløgd/innlagdur kemur ein fysioterapeatur at hjálpa tygum við venjingum.
Máltíðir
Kroppurin hevur tørv á fjølbroyttum og sunnun kosti. Við sjúku missa nógv fólk matarlystin, og tí er tað umráðandi at eta og drekka. Landspitalin leggur stóran dent á, at maturin er fjølbroyttur, smakkar væl og er føðsluríkur.
Morgunmatur fyri sjúklingar verður borðreiddur kl. 08:00, døgurði kl. 12:00 og nátturði kl. 17:00. Eisini fæst kaffi og te seinnipartin og á kvøldi.
Avvarðandi kunnu eisini keypa sær heitan mat og breyð við viðskera í matstovuni, sum er á 2. hædd í húsið 13 við Hringbraut. Matstovan hjá Landspitalanum í Fossvogi er á fyrstu hædd A1.
Matstovurnar eru opnar fyri starvsfólk og vitjandi gerandisdagar kl. 07:30-19:30.
Um vikuskifti kl. 08:45-19:30
Upp og afturlatingartíðir gerandisdagar:
Upp og afturlatingartíðir um vikuskifti:
Tulkatænasta
Sambært rættindi sjúklingsins, sum ikki tosar íslenskt, hevur hann rætt til tulking av upplýsingum um heilsustøðu og ætlanum viðvíkjandi viðgerð, kanning og innlegging.
Landspitalin samstarvar við tulkatænastuna Alþjóðasetur, telf. 530 9300 / 530 9304, teldupostur www.tulkun@asetur.is.
Bíðleggingar av tulki, skal verða inni í seinasta lagi í vikuni frammanundan, tulkað verður.
Tulkur skal bíleggjast á Uttanlandstænastuni.
Útskriving
Ein sjúkrarøktarfrøðingur gevur tær upplýsingar og leiðbeiningar viðvíkjandi heimferð. Tørvar tygum heilivág, fáa tygum ávísing til heilivág og somuleiðis ráðgeving um kost, rørslu og venjingar.
Í ávísum førum skal eftirviðgerð veitast ambulant. Um mett verður, at tygum hava tørv á eftirviðgerð, verða tygum kunnaður um hetta innan útskriving.
Minst til at biðja um læknaváttan,um tú hevur brúk fyri henni.
Sálarrøkt og trúgv
Á Landspitalinum starvast nakrir sjúkrahúsprestar / kirkjutænarar. Hvør prestur/kirkjutænari er tilknýttur einari deild.
Teirra uppgáva er at veita andligan og trúgarligan styrk til sjúklingar og avvarðandi. Ynskja tygum at tosa við prest, kann sjúkrarøktarstarfólkið á deildini skipa fyri hesum.
AndlátVið deyða og og jarðarferð er so mangt, sum avvarðandi hava at hugsa um. Um tygum ynskja bønarhald ella hjálp til á annan hátt, skulu tygum tosa við sjúkrarøktarstarvfólk á deildini, um at tygum ynskja at tosa við prest, og saman avgera tit nær bønarhaldið skal verða.
Íslendska krabbameinsfelagið eigur 8 íbúðir á Rauðarárstíg 33 í Reykjavík.
Landspítalin leigar og rekur íbúðirnar. Nútímans innbúgv og hentleikar eru í íbúðunum, so sum vaskimaskina, køliskáp við frystiboks, kaffimaskina, køksútbúnaður, dýnur, seingjarklæðir, handklæðir, dustsúgvari, sjónvarpi, útvarpi og tráðleyst internet.
Íbúðirnar eru innrættaðar við køki og stovu í einum, wc/ bað, duri, hjúnarúmi og gestarúmi.
Íbúðirnar eru nærhendis Landspítalinum og miðbýnum, tekur uml. 20-30 min. til gongu.
Leiðari er Steinunn Friðriksdóttir, ráðgevi, frá Íslendska krabbameinsfelagnum, tlf. 896 5808, teldupostur: 552 5058@internet.is.
Upplýsingar
Nærri upplýsingar fáast við at venda sær til Geisladeildina 10 K á Landspitalið við Hringbraut.
Tlf.: 543 6800 ella tlf.:543 6801.
Les meira um íbúðirnar her (pdf)
Við Landspítalin starvast ein sjúklingavegleiðari.
Sjúklingavegleiðarin hjálpir og vegleiðir sjúklingin og fylgjara.
Fartelefon: 824 5495
øroyska Heilsumálaráðið hevur gjört ein bókling, ið m.a. greiðir frá gjaldinum fyri ferða- og uppihaldsútreiðslur hjá sjúklingum, sum verða vístir til sjúkraviðgerð uttanlands.
Ferðaseðil
Ferðaseðilin til Ísland og heim aftur fáa tygum ókeypis. Fyri børn undir 17 ár, fær annað foreldur somuleiðis ókeypis ferðaseðil.
Fylgjara við til sjúkuviðgerð
Sjúklingurin ferðast vanliga einsamallur til viðgerðarstaðið.
Um yvirlækni metir, at støðan hjá sjúklinginum av heilsuávum viðførur, at hesin ikki kann ferðast einsamallur, verður heilsustarvsfólk send við sjúklinginum sum fylgjara til viðgerðarstaðið.
Gera heilt serlig viðurskifti seg galdandi, kann ein persónur- vanliga avvarðandi- verða ávístur at fara við sjúklinginum sum fylgjara.
Sjálvboðin fylgjari
Sjúklingar kunnu tó altíð taka fylgjara við, og sjálvi bera kostnaðin. Í slíkum føri ber til at bóka ferðaseðil saman við sjúklinginum hjá Uttanlandstænastuni á Landssjúkrahúsinum.
Til ber hjá sjálvbodnum fylgjarar at bóka bústað á sjúklingahotellinum Park- inn hotell, við sjálvi at seta seg í samband við sjúklingahotellið á tlf: +354 543 6371/6372
Um tygum ynskja at búgva hjá familju ella øðrum, er eingin møguleiki at fáa endurgjald fyri hetta, heldur ikki fyri hýruvogn ímillum bústað og viðgerðarstaðið.
Landssjúkrahúsið hevur avtalu um shuttle service til og av flogvøllinum, galdandi fyri sjúklingar og avvarðandi sum sjúkrahúsið hevur játtað sum fylgjara. Fólk verða heinta á teirra bústaði. Sí faldara her.
Koyring til og av flogvøllinum (pdf)
Um ein ynskir at brúka bygdaleiðir, endurrindar Landssjúkrahúsið rutugjald frá busssteðgiplássi næst heimstaðnum til flogvøllin og heim aftur.
Heimferð
Um gjørligt verður heimferðadagur ásettur áðrenn fráferð úr Føroyum. Er ferðaseðilin opin, skal heimferð avtalast við Uttanlandstænastuna.
Uttalandstænastan
Tlf. 304500 lokal 1150, 1151, 1152
Telefontíð er mánadag til fríggjadag kl. 08:00-12:00
Leiðari er Hergerð Heldarskarð, sjúkraröktarfrøðingur hergerd@ls.fo
Klaksvíkar Sjúkrahús
Skrivstovan hjá fyristöðukvinnuni
Tlf. 454545
Telefontíð er mánadag til fríggjadag kl. 09:00-15:00
Leiðari er Jona Nielsen, sjúkraröktarfrøðingur.
Frá Vágum til busstaðin
Landssjúkrahúsið endurrindar ferðaseðil frá Vágunum til busssteðgipláss næst heimstaðnum.
Endurgjald
Tá tú ert komin heimaftur, skal tú senda ferðaseðlar/kvittanir við flutningsseðlinum til Fíggjardeildina á Landssjúkrahúsinum. Bókhaldið sendir tær peningin ið lóg/kunngerð heimilar.
At hugsa um innan fráferð
Áðrenn tygum fara til Ísland er gott at hugsa um:
- sjúkraváttan til arbeiðsstað ella Almannastovuna
- útreiðslur, ið skulu gjaldast hvønn mánað, t.d. olja, SEV, termin, o.fl.
- pass ella koyrikort (um tygum hava tørv fyri at fara í peningastovn)
Apotek og endurgjald fyri heilivág
Apotekið í Føroyum samstarvar við Landspitala apotekið, sum liggur í kjallarinum á sjúkrahúsinum. Tygum skulu brúka hettar apotekið, um eingin onnur avtala er. Almannastovan kann lata stuðul til heilivág og líknandi.
Er tað so, at sjúklingar mugu keypa heilivág uttanlands, sum stuðul longu er játtaður til, so fáa tey kostnaðin endurrindaðan.
Apotekið er opið kl. 08:00-15:30.
Uttanlandstænastan (sjúklingaskrivstovan)
Landssjúkrahúsið
JC. Svabosgøta
100 Tórshavn
Føroyar
Tlf. 304500, lokal 1150/1151/1152
Teldupostur: hergerd@ls.fo
Klaksvíkar Sjúkrahús
Sniðgøta 1
700 Klaksvík
Tlf. 454545
Fax: 457824
T-Post: ks@ks.fo
fyristodukvinna@ks.fo
Føroya Felag móti Krabbameini
Grønlandsvegur 58.
Tlf: 317959
www.krabbamein.fo
ffk@olivant.fo
Hjartafelagið Føroyar
www.hjartafelag.fo
Atlantic Airways
Vága Floghavn
Tlf: 341010.
booking@atlantic.fo
www.atlantic.fo
Deildir
Kvinnudeildin er ein fjølbroytt deild við ymiskum skurðviðgerðum. Deildin er ein skurðdeild við serkunnleika í gynækologi, onkologi og endokrinologi. Deildin er eisini ein serdeild í bróstskurðviðgerðum, skurðviðgerð fyri bróstkrabba, plastikskurðviðgerð, uppafturbygging av brósti og aðrar bróstatrupulleikar. Deildin er seingjardeild, sum veitir kanning, viðgerð og røkt til sjúklinga, sum verða innlagdir ella bráðfeingishjálp.
Á deildini er eisini ein bráðfeingis móttøka, sum tekur sær av ambulantum viðgerðum, kanning og eftirviðgerð. Móttøkan heldur til í forhøllini á Kvinnudeildini, hon er opin gerandisdagar kl. 08:00-16:00.
Tlf. á deildini er 543 3266/3265.
Kvinnudeildin 21A leggur stóran dent á at veita frálæru, stuðul og umsorgan til bæði sjúklingin og tey avvarðandi.
Kvinnudeildin veitir viðgerð, kanning og røkt innan hesar sergreinar:
- Bróstaskurðviðgerð
- Lívmóðurtøku
- Kílaskurðviðgerð
- Kikaraskurðviðgerð
- Kikarakanning
- Útskraving
- Framfall
- TVT
Deildin hevur 24 seingjarpláss. Hon er opin alt samdøgrið frá mánamorgun kl. 08:00 til fríggjakvøld kl. 20:00.
Tlf. á deildini er 543 3263 / 543 3264.
Kvinnudeildin er tann hvíti bygningurin við síðuna av høvuðsbygninginum við Hringbraut. Deildin liggur á 1. hædd.
Deildarleiðari er Hrund Magnusdóttir, sjúkrarøktarfrøðingur, teldupostur: hrundmag@landspitali.is
Tlf. 543 3041.
Yvirlækni er Kristín Jónsdóttir, teldupostur: kjonsd@landspitali.is
Vitjunartíð er kl. 18:30-20:00
Á bróstkrabbaambulatoriinum 10E, sum heldur til í kjallarinum á sjúkrahúsinum, verður ein stórur partur av tí endanliga arbeiðinum við endurgerðini, so sum ífyllan av saltvatni í bróstprotesur, nýggjar bróstvørtur við húð ella við øðrum vevnaði og litprikan/tatovering.
Ein sjúkrarøktarfrøðingur, við serkunnleika innan litprikan/tatovering, litprikar húðina kring vørtuna.
Vegleiðing um eftirviðgerð á litprikan / tatovering kring bróstvørturnar (pdf)
Krabbameinsdeild 11B er ein fjølbroytt deild, sum tekur sær av sjúklingum, ið ikki skulu innleggjast, men koma til eina ambulanta viðgerð.
Hetta eru sjúklingar sum koma til eftirviðgerð aftan á innlegging. Deildin hevur serkunnleika inna krabbameinssjúkur og blóðsjúkur.
Á deildina koma sjúklingar til kemoviðgerð, trupulleikar við pínu, blóðmangul ella mangul uppá vætu.
Á deildini starvast serlæknar í krabbameins- og blóðsjúkum, sjúkrarøktafrøðingar, sjúkrahjálparar og skrivarar.
Deildin hevur gott samstarv við presta/kirkjutænara og sálarfrøðinga. Teirra uppgáva er at veita andliga- og trúarliga styrki til sjúklinga og tey avvarðandi.
Á krabbameinsdeildini er stórur dentur lagdur á, at sjúklingurin og avvarðandi fáa eina góða og trygga tænastu, at sjúklingurin fær bestu viðgerð, verður kunnaður um sjúku og trupulleikar, ið kunna standast av viðgerðini, og at sjúklingurin og avvarðandi er miðdepilin í arbeiðinum á deildini.
Um trupulleikar taka seg upp, ella tygum ivast í onkrum, eru tygum vælkomin at ringja á deildina.
Krabbameinsdeildin 11B heldur til á 1. hædd í høvuðsbygninginum við Hringbraut, í C og B vongi. Deildin er opin gerandisdagar kl. 08:00-16:00.
Tlf á deildini er 543 6130 og 543 6100
Deildarleiðari er Þórunn Sævarsdóttir, sjúkrarøktafrøðingur, teldupostur: torunnsa@landspitali.is
Yvirlækni í krabbameinssjúkum er Helgi Sigurðsson, teldupostur: helgisi@landspitali.is
Yvirlækni í blóðsjúkum er Sigrún Reykdal, teldupostur: sigrunre@landspitali.is
Geisladeildin 10K er ein fjölbroytt deild, við serkunnleika innan stráluviðgerð. Deildin tekur sær av sjúklingum, ið ikki skulu innleggjast, men sum koma til eina ambulanta viðgerð.
Geisladeildin er ein sera týdningarmikil partur av krabbameinsviðgerðini. Umleið 50% av teimum, ið hava fingið krabbamein fáa stráluviðgerð onkutíð í viðgerðartíðini.
Á Geisladeildini taka tey sær av allari fyrireiking áðrenn geislaviðgerðina, sjúkrarøkt og vegleiðing frá læknanum, har sjúklingurin er í viðgerð.
Sjúkrarøktarfólkið leggur stóran dent á sjúkrarøktina hjá hvørjum einstøkum sjúklingi. Hvør sjúkrarøktarfrøðingur hevur ávíst tal av sjúklingum at taka sær av, og fylgir sjúklingi frá fyrsta degi til seinasta dag.
Sjúkrarøktarfrøðingurin vegleiðir og kunnar sjúkling um alt, ið hann hevur tørv á at vita, viðgerðina og trupulleikar ið kunna standast av viðgerðini.
Sjúklingurin og avvarðandi eru miðdepilin í arbeiðinum á deildini.
Um trupulleikar taka seg upp, ella tygum ivast í onkrum, eru tygum vælkomin at ringja á deildina.
Geisladeildin 10K heldur til í K-bygninginum við Hringbraut.
Deildin er opin gerandisdagar kl. 08:00-15:30.
- Tlf á deildini er 543 6800 og 543 6801
Deildarleiðari er Guðrún Sigurðardóttir, sjúkrarøktarfrøðingur, teldupostur: gudrusig@landspitali.is
Yvirlækni er Jakob Jóhannsson, teldupostur: jakobjoh@landspitali.is
Vanligasta hjartasjúkan kemur av æðrakálking i krúnulívæðrunum, sum veita blóð til sjálvan hjartavøddan. Um blóðrenslið tippist í einari krúnulívæðr, fær ein blóðtøpp í hjarta.
Á hjartatræðingarstovuni eru gjørdar kanningar og viðgerð á krúnulívæðrunum. Deildin tekur sær eisini av sjúklingum ið skulu innleggjast.
Hjartatræðingarstovan veitir viðgerð, kanningar og røkt innan hesar sergreinar:
- Myndatøka af krunulívæðrum
- Ballón víðkan
- Ísetan av hjartakvikil
Hjartatræðingarstovan 10W heldur til í kjallaranum á sjúkrahúsinum við Hringbraut.
Deildin er opin alt samdøgrið.
Tlf. á deildini er 543 8085
Deildarleiðari er Edda Traustadóttir, sjúkrarøktarfrøðingur, teldupostur eddatrau@landspitali.is
Yvirlækni er Ingibjörg Jóna Guðmundsdóttir, teldupostur ig@landspitali.is
Fyri at koma til kanning ella viðgerð, krevst ávísan frá sjúkrahúslækna, serlækna ella kommunulækna.
Innkallingarstjórar innkalla sjúklingar.
- Telefontíðin er mikudag og fríggjadag kl. 13:00-15:00
- Tlf. er 543 6422
Æðraskurdeildin A4 í Fossvogi er ein fjølbroytt deild við serkunnleika innan blóðrenslusjúkur.
Deildin tekur sær av sjúklingum ið eru innkallaðir, og sjúklingum sum gerast brádliga álvarsliga sjúkir.
Æðraskurðdeildin kannar, viðgerð og røktar sjúklingar innan hesar sergreinar:
- Æðraskurðviðgerðir t.d. æðraknútaskurðviðgerð og viðgerð á æðrum í hálsi
- Æðrakaterisation (Angiografi)
Æðraskurdeildin A4 heldur til á 4. hædd á sjúkrahúsinum í Fossvogi. Deildin er opin alt samdøgrið.
Deildarleiðari er Ingibjörg Nielsen, sjúkrarøktarfrøðingur, teldupostur: ingibnie@landspitali.is
Yvirlækni er Lilja þ. Bjørnsdóttir, teldupostur: liljabjo@landspitali.is
Skurðambulatoriið A5 í Fossvogi:
Skurðambulatoriið tekur sær av ambulantum viðgerðum.
Deildin heldur til á 5. hædd á sjúkrahúsinum í Fossvogi.
Deildin er opin alla gerandisdagar kl. 07:00-22:00
Hjartagátt er ein fjølbroytt deild við serkunnleika innan hjarta-og blóðsjúkum.
Deildin er ein bráðfeingisdeild og eitt Ambulatoriium fyri hjartasjúklinga, har sjúklingurin fær viðgerð røkt og upplýsingar um fyribyrgingar av hjartasjúkum.
Á deildin er eisini ein innskrivingarmiðstøð, ið tekur sær av sjúklingum ið skulu innleggjast í myndatøku á krúnulívæðrum.
Hjartagátt 10D heldur til í kjallaranum á sjúkrahúsinum við Hringbraut.
Deildin er opin alt samdøgrið frá mánamorgun kl. 08:00 til fríggjakvöld kl. 20:00
- Tlf. á deildini er 543 2050
Deildarleiðari er Björg Sigurðardóttir, sjúkrarøktarfrøðingur, teldupostur: bjorgsig@landspitali.is
Yvirlækni er Karl Andersen, teldupostur: andersen@landspitali.is


c: text/html

text:
Ævintýrtúrar
Hesin túrurin er til børn og barnsligar sálir.
Vit hoyra um gívrina og síggja gívrinarspor, knúgvarnar og holuna, har hon búði! Ferðaleiðarin sigur frá nógvum søgum á lætta gongutúrinum, vit kalla Ævintýra-túrin. Túrurin tekur umleið tveir tímar, og eldri sum børn orka at ganga hann.
Nær og hvar?
Alt summarið!
Túrurin byrjar við gamla skúlan á Sandi.
Kostnaður:
80 krónur fyri hvønn, um tit eru upp til 10 fólk. Um tit eru fleiri enn 10 fólk, er prísurin 80 kr. fyri tey fyrstu 10 og hareftir 50 kr. fyri hvønn.
Minsti prísur 720 kr. (9 fólk).
Matur:
Kunningarstovan kann veita mat og drekkamunn í samband við túrin, t.d. bollar, pannukøkur, vaflur. Hettar kostar eitt eyka gjald.
Bílegging:
Bílegg túrin á info@visitsandoy.fo
Hjartaliga vælkomin í Sandoynna. Vit gleða okkum at síggja tykkum!

robotstxt: allowed

filter: keep


text:
Skarvanes
Bygdin
Skarvanes er minsta bygdin í Sandoynni. Har búgva umleið 10 fólk.
Skarvanes er gomul bygd. Fólk hevur búð har, í hvussu so er frá um ár 1500. Bygdin liggur á vestursíðuni, og var tí sera gott kornpláss. Suggan á Skarvanesi var eisini óføra gott rekapláss.
Skúli var á Skarvanesi, men var niðurlagdur í 1971.
Kirkja hevur ikki verið á Skarvanesi, men í gamlari tíð var bønhús í bygdini.
Díðrikur á Skarvanesi
Díðrikur á Skarvanesi ella Díðrikur í Kárastovu, sum hann vanliga var nevndur, var føddur í Dímun í 1802. Hann var fyrsti listamálari í Føroyum.
Díðrikur málaði fuglamyndir. Hann var sjálvlærdur, men var í 1828 í Keypmannahavn og nam sær kunnleika í málningalist. Einans fimm av hansara málningum eru varðveittir. Teir kunnu síggjast á føstu framsýningini á Listasavni Føroya.
Díðrikur doyði í 1865.
Gamla myllan
Fram við skúlanum rennur Mataráin, og har stendur eisini tann gamla myllan, sum Føroya Forminnissavn eigur í dag.
Gongutúrar
Bygdagøta er millum Skarvanes og Dal. Hon varð skeltað og umvæld sum partur av Closed For Maintenance átakinum hjá VisitFaroeIslands í apríl 2019. Gongutúraskeltið finnur tú við parkeringsøkið á Skarvanesi, og fyri at finna fyrsta prestin har bygdagøtan byrjar, gongur tú eftir ovara vegi. Bygdagøtan er merkt við varðum, bláum varða-prestum eins og trappum yvir um hegn.
Vinarliga fylg merktu gøtuni um tú fert hendan góða túrin, og sig onkrum frá áðrenn tú fert, so tú ikki órógvar rakstur o.a. í haganum.


text:
Persónli tænasta
Vit veita persónliga tænastu væl úr hondum greitt!
Títt nøgdsemi, bæði undir arbeiðinum og eftir at arbeiðið er gjørt, er okkara aðalmál.
Umhvørvið
Flis.fo byrjaði sum eitt framsøkið pioner átak, til frama fyri at havaeigarar og kommunur kundu gagnnýta sínar avskornu greinar, heldur enn at burturbeina tær. Umhvørvið er sostatt grundarsteinurin undir okkara virksemi, og sjálvsagt taka vit umhvørvisatlit í øllum tí vit gera.
Góðska, trygd og vitan er lykilin til at náa aðalmálinum, og arbeiða vit miðvíst við at hava bestu útgerðina. Leypandi halda vit okkum dagførdan við lógir, trygdartilráðingar og krøvum frá mynduleikum.


text:
- Almannaverkið hevur kannað kæruna hjá Føroya Pedagogfelag og kann staðfesta, at bæði innanhýsis og óheft uttanhýsis meting av málinum koma til ta niðurstøðu at onki er at finnast at løgfrøðiliga í handfaringini hjá depilsstjóranum Hermann Mortensen av málinum.
Tað sigur Edvard Heen, stjóri á Almannaverkinum í svarskrivi til Pedagogfelagið, sum hevur kært Hermann Mortensen fyri handfaringina av starvsfólkamálinum við Hildur Hermansen. Almannaverkið hevur viðgjørt kæruna frá Pedagogfelagnum, men hevur eisini biðið Annfinn Vitalis Hansen, advokat um at gera eina frágreiðing um málið.
Hildur Hermansen varð í tveimum førum biðin um at fara heim at halda frí. Hermann Mortensen kallaði hana í báðum førum á fund við stuttari freist og bað hana fara heim.
Tá Hildur Hermansen varð biðin um at avlevera telefon, teldupost og fara heim at halda frí, var tað eftir kæru frá starvsfólkum um ymiskt viðurskifti á stovninum. Hon fekk tó longu í mai mánaða boð um at koma aftur í starv. Hon fekk lovað frá Edvardi Heen, at hon skuldi fáa uppbakning at fáa rættlag á Eind 10, sum umsitir Barnaheim Føroya.
Men 11. januar í 2019 varð hon kærd av tveimum leiðarum undir sær og 22. januar varð hon kallað á fund við hálvum øðrum tíma freist. Á fundinum fekk hon boð um, at hon ikki kann vera leiðari á Eind 10 longur. Hon fekk onga skrivliga grundgeving, men bert at vita, at Edvard Heen hevði sent landsstýriskvinnuni grundgevingar dagin fyri. Hetta fekk Pedagogfelagið at kæra Hermann Mortensen.
- Hesin ólógligi atburður hjá einum høgt standandi embætismanni, eigur at geva leiðsluni fyri Almannaverkinum høvið til at geva honum eina álvarsama átalu, fyri ikki at yvirhalda galdandi reglur, stóð millum annað í kæruni mótvegis depilsstjóranum á Almannaverkinum.
Frágreiðingin fra Annfinni V. Hansen
Almannaverkið hevur í viðgerðini biðið Annfinn Vitalis Hansen, advokat, gjørt eina løgfrøgiliga gjøgnumgongd av málinum. Og advokaturin kemur eisini til tað niðurstøðuna, at onki løgfrøðiliga skeivt er farið fram.
Í síni gjøgnumgongd av málinum sigur hann, at Hildur Hermansen varð biðin um at halda frí og fekk løn meðan málið varð kannað. Hann viðger bara fundin 22. mars í 2018, tá Hildur Hermansen varð biðin um at fara heim fyrstu ferð. Fundurin 22. januar í ár er lítið viðgjørdur.
Tað einasta, sum er nevnt um 22. januar 2019 er, at Hermann Mortensen bað Hildur Hermansen fara heim at halda frí við løn inntil víðari. Men hettar samsvarar ikki við fundarfrásøgnina frá fundinum, sum Christian Andreasen, advokatur hjá Hildur Hermansen hevur skrivað. Tá Christian Andreasen spurdi Hermann Mortensen um talan var um eina suspendering, svaraði Hermann Mortensen, at hann ikki fór inn í "polemik" við Christian Andreasen um hettar. Á fundinum var heldur ongin skrivlig grundgeving fyri at senda Hildur Hermansen heim.
Greitt er tó, at Hermann Mortensen onga átalu fær frá leiðsluni á Almannaverkinum fyri handfaringina av málinum, tí niðurstøðan hjá teimum er, at onki løgfrøðiliga skeivt er farið fram.


text:
09. okt 2007, 08:22
Mynd: (mynd: myspace.com)
"Verð tín egni stjóri!"...ljóðar tað ikki gott?
Tiltakið verður mikukvøldið 31. oktober í Hæddini í Saltangará og er ókeypis. Umboð fyri Íverksetarahúsið og Eik greiða frá. Eisini verður tónleikur og ábit.
"Íverksetan? Hvat er tað?" hevði man sagt fyri bara fáum árum síðan. Tað vóru bara nørdar og dreymarar, ið fingust við slíkt tvætl, helt man.
Men hetta er nú broytt. Alsamt fleiri ung seta í dag egið virki á stovn. Tað er spennandi og hugskotið hevur 80 % at siga, siga íverketanarkøn.
Rani Nolsøe frá Íverksetanarhúsinum í Klaksvík og Bjartur Nolsøe frá Eik fara at leggja fram. Eisini fer Evald Johannesen frá "Paintball Føroyar" at greiða frá sínum hugskotið.
Frætt meiri um tilmelding seinni! Fylg við á www.18-25.fo!


text:
Bókstavur
Bókstavarnir eru skrifttekin fyri málljóð. Navnið á teimum einstøku eindunum í einum stavraði.
Summi skriftmál nýta skrifttekn, ið eru heilt øðrvísi enn teir bókstavir, vit brúka, sum til dømis arábiskt. Tað arábiska alfabetið er grundað á hjáljóðstekn, og sjálvljóðini stuðla í besta føri uppundir. Onnur skriftmál, sum til dømis tað grikska, hava sum frá líður fingið sær tekn fyri sjálvljóðini. Ta grikska stavraðið er upprunaliga ættað úr føniskum, sum einans hevði hjáljóð.
Onnur skriftmál nýta tekin fyri hvørt stavilsi (japanskt), ella hvørt hugtak (kinverskt)


text:
Samanhald og ikki spjaðing
15. august 2019
Eg eri sera stoltur av at hoyra til ein flokk, sum ikki útihýsur øðrum flokkum í einum samstarvi.
Eg eri stoltur av at fremsta mál og slogan hjá okkara flokki er, at “ Samstarv er vegurin fram” - hetta ljóðar banalt og einfalt.
Men tíðin í politikki hevur lært meg, at tann besti eginleikin hjá einum politikara og flokki er at megna samstarv.
Vit eru knapt 52.000 fólk, og vit hava ikki ráð í okkara fólkaræði at útihýsa stóran part av okkara landsmonnum.
Lat okkum standa saman, heldur enn at spjaða.
Kaj Leo Holm Johannesen
løgtingsmaður og valevni til Løgtingið fyri Sambandsflokkin
RN
Aftur


text:
- Tíðindi, mentan og ítróttur
Forðaðu fyri 25 milliónum telduálopum
Russland forðaði fyri 25 milliónum telduálopum og øðrum brotsverkum á samskiftiskervið í sambandi við endaspælið í heimsmeistarakappingini í fótbólti.
Tað sigur Vladimir Putin, forseti, í einum tíðindaskrivi, sum Kreml kunngjørdi í dag.
Forsetin sigur einki um, hvør skipaði fyri álopunum, men hann sigur, at tað eydnaðist at byrgja fyri teimum.
Í gjár hevði forsetin fund við umboð fyri fregnartænastur úr 34 londum, sum skipaðu fyri trygdini í sambandi við HM-endaspælið.
Putin segði, at álopini høvdu ongar álvarsamar hendingar við sær, og at fólk, sum komu til Russlands, kundu kenna seg trygg.
Hóast strong trygdartiltøk, sluppu fýra fólk í russiska punk-mótmælisbólkinum, Pussy Riot, inn á vøllin at gera ónáðir, tá finaludysturin millum Kroatia og Frakland varð spældur í Moskva í gjár.
Tey eru skuldsett fyri at hava brotið reglurnar fyri áskoðarar og fyri ólógliga at hava latið seg í løgreglubúna, skrivar tíðindastovan, Interfax.
Sí eisini


text:
Orðingar 1980-1989
1989
Axel Tórgarð
Virðisløn M.A. Jacobsens fyri bókmentir 1989 verður latin Axel Tórgarð.
Axel fær virðisløn fyri at føroyska forngriksku sjónleikirnar hjá Sofokles og Euripides: Antigone og Medeia.
Axel Tórgarð hevur við týðingunum sýnt djúpt innlit í hellenska mentan og hevur við meistaraligum málsligum hegni evnað at flyta hesar fornu klassisku leikir til rámandi føroyskt, ið verður borið uppi av føstum stevi sum í frumtekstinum.
Carl Jóhan Jensen
Virðisløn M.A. Jacobsens fyri fagrar bókmentir 1989 verður latin Carl Jóhan Jensen.
Í yrkingum sínum sóknast Carl Jóhan Jensen eftir øðrum frábrigdum í málinum enn teimum vanligu, hann loysir upp og setur merking saman av nýggjum. Skaldsligu myndirnar bera bæði dám av fornum skaldskapi og orðasmíði - tær vísa til málið sjálvt: tað skal orða heimin og skapa skil í honum.
1988
Rói Patursson
Virðisløn M.A. Jacobsens fyri fagrar bókmentir 1988 verður latin Róa Paturssyni.
Orðingin er ein týðing eftir Hjalmar Gullberg:
Einans tey røttu orðini,
orð við krúnu og fuglasangi
eiga skugga sum træið.
Svalandi skuggi at hvíla
eyguni í, meðan krúnan
syngur tey røttu orðini.
Sigurd Berghamar
Virðisløn M.A. Jacobsens fyri yrkisbókmentir 1988 verður latin Sigurdi Berghamar.
Sigurd fær virðisløn fyri bókina Bíbliuorðabókin (1985).
Bókin er hin fyrsta av sínum slagi á føroyskum og er úrslit av lívslongum áhuga og royndum innan Bíbliuútgávu. Við bókini hevur Sigurd Berghamar á eyðskildan hátt givið øllum, ið starvast við orð og hugtøk, og teimum, sum dagliga granska Bíbliunna, eitt virðismikið amboð.
Karsten Hoydal
Virðisløn M.A. Jacobsens fyri bókmentir 1988 verður latin Karsten Hoydal.
Karsten fær virðisløn fyri týðingar sínar av Sólarkringur (1982) og Suð í grasi (1986).
Karsten Hoydal hevur í týðaravirksemi sínum flutt virðismiklar heimsbókmentir í bundnum máli til føroyskt beinleiðis úr upprunamálinum. Á tann hátt hevur hann givið okkum høvi til at sansa og fata henda ríka skaldskap á okkara egna máli.
1987
Astrid Joensen
Virðisløn M.A. Jacobsens fyri fagrar bókmentir 1987 verður latin Astrid Joensen.
Virðislønin verður latin fyri bókina Morgunin drakk av flógvari toku.
Morgunin drakk av flógvari toku er rámandi felags heiti í allari yrking Astridar.
Í øllum, hon letur av hondum, er heitur longsul at fevna øllum heimi, eisini sorg og nøtran, í barnsins opna og grøna favni.
Eyðun Andreassen
Virðisløn M.A. Jacobsens fyri yrkisbókmentir 1987 verður latin Eyðuni Andreassen.
Eyðun fær virðisløn fyri vísindaliga verk sítt Úr søgn og úr søgu, ið er lýsing av føroyskum sagnum og av hugsunarhátti hjá fólki í Føroyum, sum hann kemur fram í sagnunum.
Tað hevur verið saknur í bók sum viðger júst føroyskar sagnir. At skriva vísindaligt so tað skilst av øllum, er eisini í sjálvum sær virðislønarvert.
Sigurð Joensen
Virðisløn M.A. Jacobsens fyri bókmentir 1987 verður latin Sigurði Joensen.
Virðislønin verður latin Sigurði Joensen fyri ritsavnið Eg stoyti heitt.
Í bókini eru yrkingar, sum siga frá serstøkum myndaskapandi gávum. Har eru søgur og ævintýr, sum sýna høvundin sum framúr kringan frásøgumann, og har eru hugleiðingar, greinir og týðingar. Sigurð er hittinorðaður - málsnild og skemt hansara gera bókina stak hugtakandi at lesa
1986
Hanus Andreassen
Virðisløn M.A. Jacobsens fyri fagrar bókmentir 1986 verður latin Hanusi Andreassen.
Hanus Andreassen hevur skrivað stuttsøgusøvnini Dóttir av Proteus (1980), Við tendraðum lyktum (1982), Hotel Heyst (1986).
Søgurnar, so málsliga framúrskarandi, við ríkidømi av litføgrum og rámandi metaforum, eru úrslit av djúphugsni, og nógvar kenslur verða lagdar fram fyri lesaran. Kenslur, ið viðhvørt eru sum opin sár, men aloftast vóngóðar, vísa seg fram óvardar og skærar. Tú gerst góð við søgurnar. Í teimum finnur tú bæði ljós og myrkur. Tær vísa, hvussu fjølbroytt lívið er. Tær gera teg vónríka.
Hans Jacob Debes
Virðisløn M.A. Jacobsens fyri yrkisbókmentir 1986 verður latin Hans Jacob Debes.
Hans Jacob fær virðisløn fyri bókina Nú er tann stundin..., sum er virðismikið úrslit av djúptrøkkandi vísindaligari gransking av týdningarmikla tíðarskeiðinum um aldamótið, tá ið tjóðskaparrørslan tók seg upp og mentist. Við hesum verki brýtur Hans Jacob Debes upp úr nýggjum, og harafturat hevur hann uppiborið viðurkenning fyri, at granskingarúrslitið er greitt úr hondum í so góðum málbúnað, at bókin verður hvørs mans ogn.
1985
Heðin M. Klein
Virðisløn M.A. Jacobsens fyri fagrar bókmentir verður latin Heðini M. Klein.
Væmingar og vaggandi gjálv. Strandvarp. Ljóðsins ljós. Við væmingi og vaggandi gjálvi vóru tær har, varpaðar niðan á strondina, yrkingarnar hjá Heðini Klein. So djarvar, so inniligar, á tremur av litum, so reinførar og ektaðar lærdu tær okkum at fanga ljósið í ljóðinum, hóma kosmos í gerandisdegnum.
Gjøgnumskygdar av eymleika og natúrligari blygdan siga hesar yrkingar, á nýskapandi skaldsligum máli, frá lívsins fyribrigdum, og tær gera tað beinleiðis, opið og brennandi.
Niels Juel Arge
Virðisløn M.A. Jacobsens fyri yrkisbókmentir 1985 verður latin Niels Juel Arge.
Nevndin hevur samtykt at veita Niels Juel Arge virðisløn , tí at hann við bókum sínum hevur givið tí einstaka møguleika at ogna sær og varðveita virðismiklar partar av søgu og siðsøgu okkara, sum annars kundu farið í gloymskuna.
Kristian Osvald Viderø
Virðisløn M.A. Jacobsens fyri bókmentir 1985 verður latin Kristian Osvald Viderø.
Kristian Osvald fær virðisløn fyri bókina Ferð mín til Jorsala.
Bókin er ferðafrásøgn; men hinvegin er innihaldið alt annað: ein veftur av persóns-, bygda- og landslagslýsingum við alsamt skiftandi jarðbundnum og himniskum hugarensli, stundum í heimbygdini og næstu løtu í heilaga landinum; barnaminni, framúrskarandi frásagnir og djúpar hugsanir, alt - sermerkt av hendinga hugflogi høvundsins, og borið fram á so listarligan hátt, at bókin telist millum mætastu skaldaverk í bókmentaheimi okkara.
1984
Jóanes Nielsen
Virðisløn M.A. Jacobsens fyri fagrar bókmentir 1984 verður latin Jóanes Nielsen.
Eftir at Jóanes Nielsen í 1978 við yrkingasavninum Trettandi mánaðin hevði víst, at hann dugdi at yrkja sjálvstøðuliga bæði í formi og poetiskum innihaldi, hevur skaldið nú í 1984 í yrkingasavninum Pinnabrenni til sosialismuna funnið sítt serliga snið.
Við sera beinraknum myndum setir hann viðurskiftini í samfelagi okkara upp ímóti náttúruni, erotikkinum og samhuga sínum við vanliga fólkið.
Lagið kann vera speiskt og bersøgið, men er tó alla tíðina eymt og fylt við kærleika til føðilandið og fólkið.
Jóhannes av Skarði
Virðisløn M.A. Jacobsens fyri yrkisbókmentir 1984 verður latin Jóhannesi av Skarði.
Fyrst er at nevna donsku-føroysku orðabókina (1967) við uppískoyti (1977).
Sum málstøða okkara er háttað, er danskt orð mangan eyðfunnari enn føroyskt, og tí er henda bók eitt tað hentasta amboð til føroyska málrøkt.
Annað, ið Jóhannes hevur lagt úr hondum, sum orðalistar og týðingar, eitt nú av Kalevalu, tjóðkvæði finna, í 1984, vitnar um alsk til móðurmálið og hug og hegni til at menna og mýkja tað til fulltikið nútíðar bókamál.
Ensk-føroysk orðabók eftir Jóhannes av Skarði, tann fyrsta av sínum slagi, er í prenting og kemur væntandi út í ár.
1983
Oddvør Johansen
Virðisløn M.A. Jacobsens fyri fagrar bókmentir 1983 verður latin Oddvør Johansen.
Skaldsøgan Lívsins summar er um menniskju, sum krevja nakað av lívinum, og sum vága nakað fyri dreymar sínar.
Bókin er samstundis ein beinrakin mynd av Havnini í fimtiárunum.
Kærleikin til tónleik og sang er eitt niðurlag í allari søguni.
Bókin er stuttlig, fløvandi at lesa, og skrivað við varugum sansum. Hon er bjartskygd og tó ikki veruleikafjar. Samrøðan situr væl og gandar fram livandi menniskju.
Bókin lýsir virðir og hendingar, sæð við kvinnueygum, og ger tilverumyndina í føroyskum bókmentum meira fjølbroytta.
Jørgen M. Olsen
Virðisløn M.A. Jacobsens fyri yrkisbókmentir 1983 verður latin Jørgen M. Olsen.
Náttúrunar børn er úrslit av kanningum, sum sjálvlærdi granskarin Jørgen M. Olsen hevur gjørt í fríløtum í meira enn 30 ár.
Bókin gevur okkum nýggja vitan um sildina og atburð hennara.
Høvundurin greiðir so hugtakandi frá eyðleiðingum sínum í orðum og frálíkum myndum, at bókin ikki bert er væl greidd náttúrufrøði, men eisini listaverk.
Petur W. Háberg
Virðisløn M.A. Jacobsens fyri bókmentir 1983 verður latin Petur W. Háberg.
Við hugbirtingum sínum hevur høvundurin sýnt alsk og kunnleika til býarsøgu. Stílurin í bókini er lættur og livandi, og innihaldið væl skipað við teksti, myndum og tekningum. Høvundurin tekur ofta væl til orðanna. Hugbirtingarnar eru bornar fram við fjølbroyttum litbrigdi og eyðsýndari frásagnargleði. Við hesum endurminningum er ein íheimligur partur lagdur afturat býarsøguni.
1982
Gunnar Hoydal
Virðisløn M.A. Jacobsens fyri fagrar bókmentir 1982 verður latin Gunnari Hoydal.
Gunnar fær virðisløn fyri bókina Av longum leiðum (1982). Í søgunum fer høvundurin víða um lond og langt aftur í tíðir, og tó horvir alt at heimlandinum. Við gløggum eyga og spakførum viðkvæmi, gevur hann royndum og kenslum sínum skap og orð, stundum við einum farra av góðsligum sjálvspeii. Hann kann tað kynstur at lyfta frásøguna upp á listarligt støði. Við hesi fyrstu bók síni leggur Gunnar nýtt lendi undir føroyskar bókmentir.
Jóannes Rasmussen
Virðisløn M.A. Jacobsens fyri yrkisbókmentir 1982 verður latin Jóannesi Rasmussen.
Jóannes fær virðisløn fyri bókina Øldir og upphav (1981).
Í hesi hamfríðu bók gevur høvundurin á greiðan og eyðskildan hátt burtur av miklu og djúptøknu vitan síni um jarðfrøði yvirhøvur og jarðsøgu Føroya serstakliga.
Hann leiðir lesaran á mangar jarðfrøðiliga merkisverdar staðir um alt landið, og letur eygu hansara upp fyri mongum, hann helst ikki hevði givið gætur.
Skúla okkara og øllum áhugaðum kemur bókin í tørvi.
Málsliga er hon nýskapandi við fjøld av góðum og beinraknum føroyskum jarðfrøðiorðum.
1981
Steinbjørn B. Jacobsen
Virðisløn M.A. Jacobsens fyri fagrar bókmentir 1981 verður latin Steinbjørn B. Jacobsen.
Umframt bøkur fyri børn eru eftir Steinbjørn B. Jacobsen komin hesi verk:
Heimkoma (1966), Fræ (1968), Kjøkr (1974), Á veg millum bygda (1975), Ivaliva og aðrir leikir (1975), Skipið (1975), Tægr (1980).
Steinbjørn hevur í yrkingum sínum dugað at tulka náttúruna við vøkrum myndum og glógvandi máltónleiki: "Fuglaflokkur undir høgum lofti - livandi bókstavir á bláari síðu - látandi og flúgvandi við". Hann hevur víst á, at menniskja og náttúra eru ein samantvinnað heild, og at vit eiga at liva og virka eftir hesi sannroynd. Bjartskygnið, sum er ein grundtóni í skaldskapi hansara, sæst í hesum reglum: "Inni í myrkrinum, inni í kuldanum - herðist ein kjarni við bleikari nál - altíð tað grør í føroyskum haga
Erlendur Patursson
Virðisløn M.A. Jacobsens fyri yrkisbókmentir 1981 verður latin Erlendi Patursson.
Erlendur fær virðisløn fyri bókaverkini Fiskiveiði - fiskimenn I-II (1850-1939) og Fiskivinna og fiskivinnumál I-II (III á prenti) (1940-1970). Við hesum bókum hevur høvundurin fingið tilvegar og lagt fram fyri almenning ómetaligt tilfar til at lýsa høvuðsvinnu føroyinga í stórt hundrað ár. Øllum, ið vilja kunna seg við hetta evni, eru hesar bøkur ómissandi hjálparamboð, ikki síðst vegna yvirlitsgóðar talvur og tallýsingar og greiniligar heimildartilvísanir.
1980
Christian Matras
Virðisløn M.A. Jacobsens fyri fagrar bókmentir 1980 verður latin Christiani Matras.
Sum eingin annar føroyskur yrkjari hevur Christian Matras fingið náttúruna at liva í yrkingum sínum. Hansara skaldskapur er flættaður av vandnari málsligari myndan av einum sterkum, ofta ósøgdum kærleika til heimlandið, og av varhuganum av einum djúpum samanhangi millum menniskjuna og alheimin. Tær stuttu, drúgvu yrkingarnar, sum hann hevur givið okkum tey seinastu árini, og sum eins og døggdropin spegla eina sjón ella eina lívsroynd, bera boð um eini sjáldsom evni til altíð at møta heiminum við ungum eygum og reinum huga.
Hanus Andreassen
Virðisløn M.A. Jacobsens fyri yrkisbókmentir 1980 verður latin Hanusi Andreassen.
Hanus hevur við bók síni Kveikt og kannað á nútíðarligan og greiðan hátt lýst okkum mentamannin Rikard Long og givið okkum høvi til at finna og lesa úr tí verki, sum var eftir henda kveikjandi lærara, hetta viðkvæma og vandna skald, henda hugvekjandi og atfinningarsama kannara.


text:
Ben Arabo nýggjur nevndarformaður
Vinna26-03-2020 - 20:23 - Jóanis Nielsen
Í dag varð ársaðalfundur hildin í BankNordik, og eftir fundin skipaði nevndin seg við Ben Arabo sum nevndarformanni. Á aðalfundinum varð m.a. avgjørt, at einki vinningsbýti verður goldið fyri 2019.
Ársaðalfundurin hjá BankNordik varð í dag hildin sum upprunaliga ætlað, hóast talan var um ein heldur øðrvísi aðalfund. Til tess at fylgja tilmælunum frá myndug- leikunum um at fyribyrgja smittu við koronavirusi legði bankin seg eftir at avmarka aðalfundin so nógv sum gjørligt. Eitt nú var nevndin ikki til staðar, og nógvir partaeigarar høvdu latið fulltrú í staðin fyri at møta.
Ben Arabo nýggjur nevndarformaður
Nevndarforkvinnan í BankNordik seinastu 5 árini, Stine Bosse, hevði frammanun- dan boðað frá, at hon ikki tók við afturvali, og tí var greitt undan fundinum, at nýggjur nevndarformaður skuldi veljast. Beint eftir ársaðalfundin skipaði nýggja nevndin seg við Ben Arabo sum nevndarformanni og John Henrik Holm sum næst- formanni.
”Eg eri fegin um at verða valdur til formann í BankNordik. Eg síggi fram til at verða partur av at styrkja og menna ta sterku støðu, ið BankNordik hevur, og støðugt at betra um kappingarførið frameftir. At varðveita styrki og kappingarføri er serliga týdningarmikið í tíðum sum hesum, har BankNordik hevur ein sera týdningarmiklan leiklut at hjálpa sínum kundum gjøgnum verandi marknaðarstøðu,”sigur Ben Ara- bo, nývaldur nevndarformaður í BankNordik.
Hesi manna nú nevndina í P/F BankNordik:
Ben Arabo, formaðurJohn Henrik Holm, næstformaðurBarbara P. Vang, aðalfundarvaldur nevndarlimurJógvan Jespersen, aðalfundarvaldur nevndarlimurGunnar Nielsen, aðalfundarvaldur nevndarlimurHans Arni Bjarnason Thomsen, aðalfundarvaldur nevndarlimurKenneth M. Samuelsen, starvsfólkavaldur nevndarlimurDan Rasmussen, starvsfólkavaldur nevndarlimurAlexandur Johansen, nevndarlimur umboðandi samtakið
Einki vinningsbýti verður goldið fyri 2019
Tað er sera óvist, hvørjar avleiðingar COVID-19 fer at hava fyri samfelagið og virk- semið hjá BankNordik, og tí er tað í løtuni trupult at meta um fíggjarligu útlitini hjá samtakinum. Tí metir bankin tað ikki vera ráðiligt at gjalda íleggjarum 67,2 mió. kr. í
P/F BankNordik
Oknarvegur 5 Postboks 3048 FO-110 Tórshavn Faroe Islands
Tel. +298 330 330 www.banknordik.com
Tíðindaskriv
26. mars 2020
BankNordik
Síða 2 av 2
vinningsbýti fyri 2019, sum ætlanin upprunaliga var. Á aðalfundinum varð tí samtykt, at einki vinningsbýti verður goldið fyri 2019.
Á ársaðalfundinum vórðu hesi mál viðgjørd:
-
Frágreiðing nevndarinnar um virksemið hjá BankNordik í 2019 varð góðkend
-
Ársfrágreiðingin hjá BankNordik fyri 2019 varð góðkend
-
Avgerð varð tikin um ikki at gjalda vinningsbýti fyri 2019
-
Uppskot nevndarinnar um val av 6 aðalfundarvaldum nevndarlimum varð
góðkent
-
Nevndarlimirnir Barbara Pállsdóttir Vang, Jógvan Jespersen, John Henrik
Holm og Gunnar Nielsen vórðu afturvaldir, meðan Ben Arabo og Hans Arni
Bjarnason Thomsen vórðu valdir sum nýggir nevndarlimir
-
P/F Januar, løggilt grannskoðanarvirki, og PricewaterhouseCoopers Stats-
autoriseret Revisionspartnerselskab, vórðu afturvaldir sum uttanhýsis
grannskoðarar
-
Uppskot nevndarinnar um nevndarsamsýningar í 2020 varð góðkent


text:
Skeiðið verður hildið av EUC Nordvest á Hotel Tórshavn mánadagin 23. og týsdagin 24. september. Kostnaðurin er 3.995 kr. Tó fáa limir í Føroya Handverksmeistarafelag og Føroya Arbeiðsgevarafelag skeiðið fyri 3.295 kr.
Melda til á industry@industry.fo við at upplýsa á skeiðsluttakara:
Navn
Føðingardag
Telefonnummar
Teldupost
Fyritøku
Er skeiðsluttakari limur í Føroya Handverkarafelag ella Landsfelag Handverkaranna og í starvi hjá limi í Føroya Handverksmeistarafelag, hevur skeiðsluttakarin rætt til stuðul úr Eftirútbúgvingargrunninum Vitan.


text:
Talan er um eina royndarverkætlan, sum tekur støði í at fremja heilsu og at fyribyrgja lívsstílssjúkum.
Ætlanin er í fyrsta umfari at játta 200.000 kr. til Fólkaheilsuráðið til verkætlanina Heilsuframi í 2019, so ætlanin kann fara í gongd beinanvegin, og mett verður, at 1,5 mió. kr. mugu játtast fyri 2020. Fólkaheilsuráðið arbeiðir miðvíst við heilsufremjing og fyribyrging. Tey hava, saman við øðrum heilsustarvsfólkum, víst á verkætlanina Heilsuframi.
Ætlanin er við denti á rørslu, kostvegleiðing, samrøðum v.m. at leggja lunnar undir betri heilsu hjá føroyingum. Vit vita av royndum, at fleiri av teimum lívsstílsjúkum, fólka í okkara samfelag stríðast við, kunnu fyribyrgjast. Gransking hevur eisini staðfest hetta. Millum annað ber til í ávísum førum at fyribyrgja diabetes og eisini at útseta, at sjúkan brýtur út, um sett verður inn við skipaðum rørslutilboði og m.a. kostvegleiðing.
Hyggja vit eftir samlaðu játtanini til fyribyrging, er hendan lág í mun til, hvat vit brúka til viðgerð. Her má ein hugburðsbroyting til. Vit mugu fáa økt játtinina til fyribyrging og heilsufremjing munandi, so lutfallið verður javnari millum viðgerð og fyribyrging.
Við at játta pening til Heilsuframa er ætlanin, at fólk skulu fáa betri heilsu og lívsgóðsku. Tí eigur eitt uppskot sum hetta at síggjast sum liður í at minka um og/ella halda heilsivágsútreiðslur, heilsuútreiðslur og t.d. pening til sjúkrameldingar niðri. Millum lívsstílssjúkurnar eru ov høgt blóðtryst, diabetes, yvirvekt, strongd o.a. Nakrar av orsøkunum, sum elva til sjúkurnar, eru manglandi rørsla, ósunnur matur, royking o.a. Hetta eru orsakir, ið arbeiðast kann miðvíst við, og sum fólk gjøgnum køna vegleiðing og við stuðli kunnu broyta, og í síðsta enda sjálvi kunnu taka abyrgd av, og harvið fáa betri heilsu.
Lívsstílsjúkurnar raka breitt og tað er ein stórur bólkur av fólki, sum hevur tær. Tí er tað samfelagsgagnligt at gera eitt miðvíst átak fyri at minka um hesar. Tá ið tað er sagt, mugu vit eisini hava fyri eyga, at ikki øll, sum hava hesar sjúkur, hava tær orskað av lívsstíli, men ættarbregði og annað kann spæla inn. Eisini fyri hesi fólk kunnu heilsufremjandi tiltøk vera góð fyri at bøta um lívsgóðskuna og fyribyrgja enn fleiri fylgisjúkum.


text:
Føroyskir gravsteinar
Á Føroya Grótvirki gera vit gravsteinar úr føroyskum basalti. Í Høvdarhaga í Skopun hava vit á Føroya Grótvirki egið grótbrot. Har fáa vit tað ráa basaltgrótið, ið vit skera, polera og tilevna til tey ymisku sniðini av gravsteinum.
Stórur partur av okkara gravsteinum hevur hápoleraða framsíðu, ið tekstur og annað verður sandblást í. Men eisini kunnu hesir gravsteinar hava slípaða ella skorna framsíðu. Kantarnir á gravsteininum verða høgdir til, soleiðis at gravsteinurin fær ynskta sniðið.
Ofta hava gravsteinarnir eitt blómubeð frammanfyri at seta blómur í. Tá verður ein garður, høgdur á báðum síðum, tilevnaður at seta frammanfyri. Ella ein pláta verður løgd frammanfyri, sum kann hava hol í av einhvørjum sniði, soleiðis at til ber at seta blómur í.
Eisini arbeiða vit við hagagróti, ella natúrsteinum. Her ber til, sum við teimum tilevnaðu gravsteinunum, at sandblása tekst í, eins og til ber at seta bronsutekst á.
Her á síðuni eru myndir av nøkrum av teimum gravsteinum, ið vit hava gjørt. Ofta, tá ið fólk skulu velja gravstein, verður snið valt eftir einum av teimum, ið er her á síðuni. Men vit viðmæla eisini fólki at fara í kirkjugarðar fyri at fáa íblástur til snið og annað.
Tá ið vit fáa snið, tekst og annað viðvíkjandi gravsteininum, kunnu vit geva útgreinað og óbindandi tilboð upp á gravsteinin.
Skal gravsteinurin vera føroyskur, gjørdur úr føroyskum basalti, er Føroya Grótvirki rætta valið.
Vit spreingja sjálvir teir ráu basaltklettarnar úr okkara grótbroti í Høvdarhaga í Skopun. Vit skera grótið, vit polera ella slípa grótið, eins og vit høgga og tilevna grótið til júst tann gravsteinin, ið biðið verður um. Vit seta tekst á gravsteinin, og vit tilevna blómubeðið, ið verður sett framman fyri gravsteinin. Og eisini seta vit gravsteinin upp í kirkjugarðinum.


text:
- Hetta er framtíðin fyri línubátarnar. Ein línuskipan við ongum stampum, so menn ikki skulu bera og drassa fleiri túsund pund av línu og stampum, áðren teir byrja at draga línuna.
- Vit eru enn einasti bátur í føroyska flotanum, sum hevur hesa línuskipanina. Tað, eg veit, so er tað bara ein bátur eftir í Norra, sum roynir við hesi skipanini, hóast fimm byrjaðu.
Tað sigur Kaj Eivindson, skipari, á línubátinum, Leitisteini.
- Línan er uppi á trumlu, og húkarnir eru á stokkum. Tá vit seta, so vera teymarnir heftir uppá línuna so hvørt, sum vit seta, og húkarnir egndir sum hjá hinum línuskipunum. Vit draga línuna sum hini línuskipini, men við tí broyting, at her vera teymarnir loystir av aftur og fara uppáaftur stokkin, meðan línan verður rullað uppáaftur trumluna. Tí hava vit ongar stampar, og línan og húkarnir eru atskildir umborð, sigur hann.
- Skipanin treingir enn til nakrar betringar, men sum heild, riggar hon væl. Hon er gjørd til, at tríggir mans skulu kunnu manna bátin. Vit vóru tríggir nú, men tað hevði verið betri við fýra. Vit hava umleið 30 stampar undir, men skulu fáa fleiri.
Vit hava sett tríggjar ferðir einar umleið 80 stampar tilsamans og hava umleið 14.000 pund, so tað er ikki so galið, sigur Kaj Eivindson.


text:
Gransking
Mentamálaráðið fyrisitur fleiri stovnar, sum heilt ella lutvíst hava gransking sum endamál. Granskingarráðið, ið er stovnur undir Mentamálaráðnum, skal ráðgeva landsstýri og vinnu í granskingarpolitiskum spurningum og umsita Granskingargrunnin, sum veitir fígging til gransking, menning og nýskapan. Granskingargrunnurin hevur árliga játtan á løgtingsfíggjarlógini.
Harumframt fyrisitur Mentamálaráðið Fróðskaparsetur Føroya og Søvn Landsins.
Mentamálaráðið fyrisitur eisini hægru útbúgvingarstovnarnar. Fróðskaparsetur Føroya hevur til endamáls at inna gransking, geva frálæru á hægsta stigi og at breiða út kunnleika um vísindalig úrslit og háttaløg. Harumframt skal Fróðskaparsetrið fyrireika og halda tey prógv og tær royndir, ið eru løgd undir Fróðskaparsetrið. Eftir hesum hevur Fróðskaparsetrið heimild at skipa fyri útbúgvingum á Bachelor-stigi, Master-stigi og Ph.D.-stigi.


text:
Adventskalendarin hjá SMS, sum eisini verður kallaður ‘Søgur úr jólabýnum’, var at síggja fyri fyrstu ferð 1. sunnudag í advent, og annar partur kemur út á netið í dag. Í fyrsta parti síggja vit Jólaálvafljóðið, sum er komi í jólabýin í SMS at fortelja Pixi søguna ‘Ein jólaeingil vitjar’ og at syngja ‘Veturin kom við kulda og kava’ saman við fittum børnum. Ein sannur jólaheimur við einum ævintýrakendum brái.
Adventskalendarin er eitt íkast til málmenningina hjá børnum í Føroyum
Vit hava í eina tíð hoyrt, at børn síggja nógv útlendskt tilfar á netinum, tí tað er lítið av føroyskum tilfari at finna. Hetta hevur við sær, at málmenningin hjá børnum í Føroyum verður ávirkað, og fleiri serfrøðingar hava rópt varskó.
“Heldur enn at spyrja, hvat børn í Føroyum ynskja sær í kalendaragávu, spurdu vit, hvør er tørvurin? Og vit mettu tað vera sera viðkomandi at geva teimum føroyskt tilfar í kalendaragávu,” sigur Regin W. Dalsgaard, marknaðar- og býlingsstjóri í SMS. “Mentamálaráðið hevur júst givið út bók við barnasangum fyri at menna málmenningina hjá børnum, og við adventskalendaranum fáa børnini bæði eina søgu og ein sang á føroyskum, sum foreldrini til eina og hvørja tíð kunnu vísa børnunum. Um tað so er á telduni, teldlinum, telefonini ella tekstvarpinum”, sigur Regin og leggur afturat: “Umframt, at vera undirhald fyri børnini, er ársins adventskalendari hjá SMS eisini ein gáva til føroyska málið, og vit eru sera væl nøgd við úrslitið.”
Adventskalendarin verður at síggja hvønn sunnudag í advent á sms.fo, Facebook síðuni hjá SMS og Rás 1.
Til ber at síggja hvat var handan fyrstu lúkuna í adventskalendaranum her:


text:
Í seinastu viku kunngjørdi SMS, at alt undantikið Miklagarður, Tjaldurs Apotek og Burger King Drive-through í bygninginum var stongt fram til mánaðarskifti.
Eftir nýggjastu tilmælini hjá landsmyndugleikunum, ið eru galdandi fram til og við 2. páskadag, hevur SMS avgjørt, at leingja hetta til 14. apríl.
Hesum boðar Handilsmiðstøðin frá í dag.
Boðað verður samstundis frá, at handlarnir í húsinum verða enn virknir, og til ber at røkka teimum gjøgnum netið ella telefon.
SMS er í løtuni pallur fyri koronakonsertum
SMS stongt fram til 14. apríl
Handilsmiðstøðin fylgir tilmælinum frá myndugleikunum
Í seinastu viku kunngjørdi SMS, at alt undantikið Miklagarður, Tjaldurs Apotek og Burger King Drive-through í bygninginum var stongt fram til mánaðarskifti.


text:
Snøgg, umfatandi og lættlisin, ella stutt sagt góð, hetta eru nøkur av teimum orðunum sum kunnu nýtast um snotiligu árbókina um føroyskan tónleik.
Gott innlit
Eg ræddist eitt sindur, at hendan útgáva skuldi vera eitt savn av teimum ofta stak vánaligu greinunum um tónleik, sum Sosialurin hevur borðreitt við hetta seinasta árið. Men so var ikki. Beint sum eg sá góðskuna á pappírinum og nógvu snotiligu myndirnar, sá eg at her hevði man gjørt sær ómak.
Fólkini aftan fyri pop.fo hava havt stóran leiklut í framleiðsluni, og bókin tykist at vera gjørd við somu professionalismu, sum vit kenna frá teirra heimasíðu.
Bókin er, eins og pop.fo, ein roynd at fevna um alt tað, sum fer fram á føroyska pop- og rokkpallinum.
Bókin tekur okkum víða um í føroyskum poppi og rokki. Heilt nógv tiltøk og bólkar eru umrødd, og rúm er eisini fyri meira umfatandi greinum um tey størru tiltøkini. Tiltøk sum Prix Føroyar og Ólavssøkukonsertin, og bólkar sum Clickhaze, I Am og All That Rain, sum hava gjørt nógv um seg í 2001, fáa gjølla viðger.
Væl gjøgnumarbeidd
Eyðun Klakkstein, sum hevur staðið fyri tekstarbeiðinum í bókini, sýnir stak gott innlit í føroyskan tónleik og kemur víða um. Greinirnar eru bygdar á greinir úr Sosialinum og av pop.fo, men eru tillagaðar soleiðis, at tær hóska til hesa bók. Sjálvt um hetta er eitt bland av greinum skrivaðar til heilt ymiskar miðlar; tíðindablaðið og internetsíðuna, so hevur umskrivingin gjørt bókina til eina heild. Slík umskriving kann vera torfør, men her riggar hon.
Myndasíðan er snøgg
Hyggja vit at lay-out, so eru útgevararnir slopnir stak væl frá hesum. Bókin er ein frægd fyri eyga, nógvu myndirnar eru í góðum samspæli við tekstin, og bókin gevur tí lesaranum eitt innlit í føroyskan tónleik 2001 bæði í myndum og orðum.
Tó eru onkrar myndir komnar eitt sindur skeivt fyri: Á síðu 92 í greinini um Ivory, er myndin av Mikael Blak við elektriskum bassi og punkhári neyvan ein mynd av Ivory. Tað sama á síðu 57 í greinini um Frændur: myndin er av Terja Rasmussen, men í bakgrundini sæst Allan Mortensen úr MC-Hár. Sostatt er hatta neyvan ein mynd av Frændum.
Men hyggja vit burt frá nøkrum heilt fáum svipsarum, so er myndasíðan eisini væl úr hondum greidd.
Ikki bara gott
Nú ljóðar tað kanska, sum um eg skamm rósi bókina, og tað kemst ikki uttanum, bókin er veruliga ein góð árbók. Men hon hevur eisini sínar minni góðu síður.
Bókin er sum sagt bygd á greinir úr Sosialinum og av pop.fo, hetta merkir, at í greinunum um fyrsta partin av árinum er bókin mest bygd á Sosialin. Hetta tí at pop.fo ikki var til fyrr enn 2. mei.
Hetta hevur við sær, at hendan tíðin ikki er líka væl umrødd sum restin av árinum. Gamaní, Prix Føroyar fær nokkso nógv pláss, men hetta er jú størsta tónleikatiltakið hetta árið. Men sjálvt við fýra undanumførum og einari prix-finalu, fær tíðarskeiðið januar til mei væl minni pláss enn restin av árinum.
Kanska er tað tí, at minni hendi hetta tíðarskeiðið? Tað kann gott vera, men hvat við konsertferðini hjá Ivory í USA og tann í Fraklandi, og hvat við Ivory á danska TV2, ella tey kvøldini tey spældu í Keypmannahavn. Hetta fellur kanska ikki inn undir popp ella rokk, ella ger tað? Konsertferðin hjá Ivory í Eysturríki verður nevnd, var hendan meira popput ella rokkut enn hinar?
Ella hvat við Revival á Foley’s? Um nakar føroyskur bólkur spælir popp/rokk so er tað júst Revival.
Ella tann stórhending, at Føroyar fingu sín egna tónleika portal á netinum? At www.pop.fo bleiv stovnað? Hetta er slett ikki nevnt.
Men tað er kanska ov nógv at krevja, at bókin skal minnast til øll tiltøk og hendingar hetta seinasta árið, og at øll skulu fáa líka nógv pláss.
Lítla Rúm ársins ringasti bólkur
Tað sum er mest irriterandi við bókini er, at hon brúkar vanligan føroyskan ummælarastíl. Tað er, at man ongantíð sigur, at nakað er ringt. Hetta er gjøgnumgangandi gjøgnum alla bókina, uttan líka ta einu ferðina: Á blaðsíðu 17, verður skrivað í greinini um undanumfarið til Prix Føroyar í Klaksvík: ”Bólkurin Lítla Rúm úr Havn var mannaður við trimum tónleikarum, sum eru rættuliga nýggir í fakinum, og tað hoyrdist eisini á framførsluni.”
Eg var ikki sjálvur í Klaksvík, og veit tí av góðum grundum ikki hvussu ringir Lítla Rúm vóru. Men at teir høvdu ta einastu ringu framførsluna í ár, ivist eg í. Við bert at hava kritikk av hesum eina bólki, gevur Tónleikur 2001 lesaranum eina mynd av Lítla Rúm, sum ársins ringasti bólkur. Hetta er møguliga ein røtt mynd, líka veit eg? Men vóru teir veruliga einasti ringi bólkur í ár? Um so er, áttu teir at fingi eitt heiðursmerki fyri hetta.
Okkurt mitt ímillum
Tað er onki skeivt í, at man sigur, at ein bólkur er ringur, tá hann er ringur. Men trupuleikin er, at hetta ikki er gjøgnumgangandi; bókin nevnir ikki hvør er ringur, og bara av og á hvør er góður. Hetta ger, at fleiri av teimum góðu bólkunum enda í sama flokki, sum teir ringu bólkarnir. Antin ummælir man, ella ger man ikki. Tónleikur 2001 roynir at gera okkurt mitt ímillum.
Hetta sama er galdandi í útgávuyvirlitinum. Nakrar fløgur fáa góð orð við á vegnum; til dømis verður sagt, at Unn Patursson kemur væl frá síni fyrstu soloútgávu, at All That Rain spæla væl, at Holger Laumann & Plúmm spæla framúr væl og at Jakkin hevur klárað at endurnýggja sín tónleik, meðan aðrar fløgur onki ummæli fáa, tildømis verður einki sagt um hvussu Triple Trio sleppur frá sínari útgávu, ella um Corona Guitar Kvartet spælir væl. Antin skuldu allar fløgurnar veri ummældar ella ongar.
Samanumtikið skal tó sigast, at Tónleikur 2001 er ein frálík bók. Hon gevur eitt gott innlit í hvat hendi hetta árið, og er áhugaverdur lesnaður fyri tey, sum hava áhuga fyri føroyskum poppi og rokki. Bókin fer at standa sum ein góð tónleikasøgulig kelda fyri árið 2001.


text:
Hvørki Eysturoyingur ella Heiðabáturin lótu nakran iva verða um hvørjir vóru bestir kappróðraárið 2007. Báðir bátarnir tryggjaðu sær FM heitini fyri 2 vikum síðani, á vestanstevnu, so nú vantaði bert Ólavsøku róðurin. Øllum kunnugt vunnu báðir bátar líka sannførandi ólavsøkuróðurin, sum undanfarnu róðrarnar. Við fullum stigatali tóku fegnir menn stoltir ímótið heiðursmerkjum og steypum. Vert er at nevna at hetta er einastu ferð í føroya søgu, at 10 mannafar og 8 mannafar úr sama felag hava vunnið allar fylgjandi róðrar í sama kappingarárið. So av sonnum kann sigast at hetta er ein av stóru stoltleikunum hjá Runavíkar kommunu. Ólavsøkuaftan vóru báðar manningarnar og nevnd felagsins við makum boðin til eina góða máltíð, í hugnaligum umhvørvið í Hornahúsinum í Tórshavn.
31.07.2007
Enn einferð teir báðir gulu!
- Eysturoyar gongufelag
- Listaframsýning í Kelduni meðan Fjarðafestivalurin er.
- Gongutúrur Sunnudagin 26 aug.
- Vinna og mentan hond í hond, Faroexpo 2007
- ÚF: Kommunusamskipanin og Kommunufelagið ósamd um nær valdømini skulu leggjast saman
- Sirkus vitjan í Runavík.
- Portalurin: Hoyvíkingur vann kappsiglingina
- Portalurin: Farexpo á triðja sinni
- Alexander Von Humbolt á Kongshavnina.
- Sosialurin: Gorm sleit og rak á land
- Sosialurin: Russiskur larmur á Skálafjørðinum
- Trucker festivalurin á fimta árið.
- Stórt ferðamannaskip í Runavík
- Sparkivøllurin í Oyndarfirði tikin í brúk
- Skrá fyri Summarhugna í Oyndarfirði
- Lamba dagur.
- Summarhugni í Oyndarfirði
- Langur Leygardagur
- Gongutúrur sunnudagin 5. august
- Enn einferð teir báðir gulu!


text:
Minnisversið
Harrin er styrki mín og skjøldur mín; á Hann lítur hjarta mítt, og eg verði hjálpin; tí gleðist hjarta mítt..
Sálm. 28,7
Flokslærari: Mortan Hansen, tlf 749496
Tímatalva sæst her
Hey tit :)
Nú vit ikki eru í skúla sum vanligt, eru nøkur hugskot til, hvat tit kunnu finna uppá.
Vel eina uppgávu. Trýst her fyri at gera myndina størri.
Tey, sum hava hug, kunnu senda eina mynd meðan tey gera uppgávuna og senda hana til se0201t4@skulin.fo, so gera vit eina myndarøð til heimasíðuna.
Vikuætlan
Vika 15 - 2020
Foreldratiltøk
Foreldraumboð: Finnbogi og Heidi


text:
Her rann saman við fyrstu sjón
Níti ár síðan eitt frumeyðkenni fyri gomlu føroysku bygdarkirkjurnar, Dímunar kirkja, varð tikin niður og eingin bygd uppaftur
Tó at ørindini vóru eini onnur, so varð tað einamest føroysku bygdarkirkjuna, eygað festi seg við, tá danski arkitekturin og kgl. bygningsinspektørurin Thomas Havning (1891-1976) vitjaði í Føroyum fyrstu ferð í 1929.
Í seinna bindi av verkinum Føroyar (Dansk-Færøsk Kulturfond 1958) sigur Thomas Havning m.a. um føroysku bygdarkirkjuna, at kønur maður, sum sær eina gamla kirkju og kannar hana, hugsar í sama viðfangi um, hvussu sambandið er við kirkjur aðrastaðni í heimi og við veraldarliga bygging frá somu tíð. Hann sleppur ikki undan at meta um støðu hennara, bæði í londum og í listasøgu. »Her rann saman við fyrstu sjón,« sigur hann um føroysku bygdarkirkjuna og heldur fram:
»Eg var tí bilsin, tá eg sá ta føroysku kirkjuna. Tað var so, at mær varð sagt, at kirkjurnar av hesum slagi vóru bygdar í tíðarskeiðinum frá o.u. 1830 til upp ímóti miðjuni av seinastu øld [19. øld], men her hómaðist einki av tí sein-empire – keisarastílinum, sum tá ráddi í Europa. Hin køni fer í huganum at kanna eftir, um okkurt er, sum sipar til kirkjubyggingar aðrastaðni í Norðurlondum, ella um farvegur sæst eftir eldri føroyskum kirkjusniði. Hesin seinni spurningurin er lættari at svara: Dímunar kirkja, sum nú er burtur.«
Tá ið Thomas Havning vitjaði í Føroyum vóru seks ár liðin síðan Dímunar kirkja varð tikin niður og eingin kirkja bygd aftur á staðnum. Tað var í 1923, og eru so statt liðin níti ár síðan.
Thomas Havning kundi tí einans meta um kirkjuna í Dímun við eini kámari ljósmynd sum grundarlagi, og annars teim upplýsingum, sum seinni vóru at finna hjá Trap um kirkjurnar í Føroyum.
Sambært Trap er seinasta kirkjan í Dímum bygd í 1873, men hevði so forn snið, at sannlíkt var, at hon varð uppafturbygd í sínum upprunaliga líki, heldur enn at vera gjørd av nýggjum, ella at hon varð bygd ógvuliga lík kirkju, sum áður hevði verið.
Henda kirkjan var laðað av gróti og takt við flagi, og Daniel Bruun (1856-1931), danski herovastin, ið sýndi føroyskari forngripasøgu stóran ans, sigur í sínum bókarverki um Føroyar, at hon var bróstað innan. Á nevndu mynd eru trý vindeygu á syðru síðu. Kirkjan hevði einki torn.
Thomas Havning heldur seg í Dímunar kirkju síggja eitt frumeyðkenni fyri kirkjurnar, ið bygdar vórðu áðrenn trækirkjurnar (Hvalvíkar kirkjan tann fyrsta, bygd í 1829):
»Er tilgitingin bein, síggja vit so statt – vit hugsa okkum tá, at aðrar gamlar kirkjur hava líkst Dímunar kirkju – ein framvøkstur í kirkjubygging frá steinhúsi til træhús javnan við framvøksturin frá roykstovu til glasstovu í sethúsabygging.«
Bóndin røkti kirkjuna
Umframt nevndu, kámu ljósmynd av Dímunar kirkju, er til skjals á Landsbókasavninum vatnlitamynd av kirkjuni eftir donsku myndlistarkvinnuna Floru Heilmann (1872-1944), og nú níti ár eru liðin síðan kirkjan varð avdankað, skulu vit greiða eitt sindur frá henni og øðrum kirkjum undan í Dímun.
Dímun er bygd longu í landnámstíð og er nevnd í Føroyingasøgu, sum er skrivað í Íslandi og varðveitt í gomlum íslendskum handritum. Føroyingasøga er ikki til sum sjálvstøðugt verk, men er sett saman av nøkrum brotum, sum eru at finna í kenda íslendska handritinum Flatoyarbók.
Nær kirkja er bygd í Dímun av fyrstan tíð er ilt at siga, men haldast má, at so nær Føroya elsta kirkjuliði – tí hjá Simundi Brestissyni í Skúvoy um ár 1000 – hevur kirkja verið bygd har tíðliga eftir kristnitøkuna.
Dímunar kirkja lá til Sandoyar prestagjald. Tá hitt umfatandi kirkjusýnið fer fram í Føroyum í 1729, skrivar Sandoyar prestur Michel Arrheboe um Dímunar kirkju: »Besigtiget den 20. juni 1729, kun et lidet kapel, som underholdes af den ene bonde paa øen for ham selv og familie, ligesom de andre kirker udvendig med sten, og indvendig med tømmer; tækket med halm. – Dens brøstfældighed har bonden Joen Hansen paataget sig at reparere. Inventarium: En gammel kalk af sølv med træfod under, og disken af tin, næsten af ingen betydning.«
Hetta sigur – um ikki so nógv – eitt sindur. Skilið, kirkjan er í, vísir, at hon er gomul; og kalikur og diskur, ið eru merkt av tíðarinnar tonn, siga frá, at tey hava verið har enn longur; kanska síðan katólska tíð.
Ógvuliga sjáldan er Dímunar kirkja at síggja í kirkjuroknskapunum. Í brævi, dagfestum 16. august 1745, til Peder Hersleb, biskup, sigur Michel Arrhebo orsøkina vera: »Store Dimons kirke findes ikke i nogen tid i kirkeregnskabsbogen indført, for dens menighed er kun een mand med sit husfolk, som altid selv haver beholdt al sin kirketiende, og derimod forsvarligen holdt kirken vedlige, holdt præsten betalt og hans roersmænd, uden noget regnskab.«
Stórt spell er tað, at kirkjan ikki er at finna í roknskaparbókini, tí hetta hevði verið holl kelda til kirkjusøguna. Men próstarnir skuldu av og á siga biskupinum frá, hvørjum standi, tær ymisku kirkjurnar vóru í, og millum teirra finna vit eisini Dímunar kirkju. Tá talan er um frágreiðing til biskup, so er tað Sælands biskup, ið Føroyar lógu undir.
Í juni 1759 sigur Christen Djurhuus, próstur, soleiðis frá: »Dimons kirke, som Dimon bonden vedligeholder, siges at være i god stand.«
Kirkjan niðurtikin og ikki bygd aftur
Dímunar bóndin Jógvan Hanusarson hevur umvælt kirkjuna væl og virðiliga, og er hetta ivaleyst sama kirkjan, sum tíverri í 1807 aftur er í ringum standi. 4. oktober 1807 sigur Sandoyar prestur Peter Hentze frá støðuni í brævi til N. E. Balle, biskup: »Dimons kirke er faldefærdig og maa af ny opbygges. Leylændingen tager alle indkomster og skal svare til dem.« Hetta váttar bóndin Janus Ólason við undirskrift sínari (Jens Olsen).
Hetta var tíðin undir napoleonskríggjunum, sum tarnaði skipaferðsluni almikið, so at trupult var at fáa fatur á nýtiligum timbri, men Janus bóndi gjørdi alt, hann kundi at fáa kirkjuna uppafturbygda, og tað eydnaðist honum í 1815. Hetta sama árið skrivar Peter Hentze, próstur og prestur í Sandoy, Friedrich Münter, biskupi, soljóðandi bræv: »Dimon kirke er af leylændingen nu ny opbygt og i god stand.«
Henda kirkjan stóð til 1873, tá ið Óla Jákup Jóhannesarson byggir av nýggjum. Andrass Andreassen – í Skraddarin yviri í Dali, Tórshavn – klæddi kirkjuna. Verfaðir Andrassar var úr Dímun, nevndur Dímunar Jóannes og var ein av fyrstu niðursetumonnunum í Skopun eftir Jóhan Hendrik Poulsen úr Hesti (reisti búgv í 1833). Andrass klæddi fleiri kirkjur í Føroyum.
Tíverri stóð kirkjan, Óla Jákup bóndi, reisti í 1873, ikki longur enn fimmti ár. Fyrst í 1920-árunum søkti táverandi bóndin, Óla Jákup Jensen, Løgtingið um studning at umvæla kirkjuna fyri.
Svarið var sýtandi við teirri grundgeving, at bóndin sjálvur hevði havt kirkjutíggjundina og samsvarandi átikið sær at røkja kirkjuna og byggja av nýggjum; tessvegna mátti hann roknast sum eigari hennara. Kirkjan varð so niðurtikin í 1923, og síðan hevur eingin kirkja verið í Dímun. Kirkjulutir sum kalikur, diskur, dópsfat og altartalva eru varðveitt á bóndagarðinum í oynni.
Reglan var annars, at tann pening, kirkjurnar høvdu fyri neyðini, fingu tær við tíggjunduni. Prestarnir fingu sín part av henni; løn teirra annars var ein bóndagarður, ið var sonevnd benificerað jørð, t.e. leiguleys jørð. Haraftrat fingu teir ávís gjøld, sum fólk skuldu lata fyri ymiskar tænastur.
Við tíggjundagjaldinum kundu kirkjurnar greiða sínar skyldur, bæði tær vanligu útreiðslurnar og nýbygging av kirkjum. Hvør kirkja hevði sín kassa og sín roknskap. Ofta varð peningur læntur millum kirkjurnar, serliga tá nýggj kirkja skuldi byggjast. Tað varð m.a. gjørt tá Eiðis kirkja varð bygd. Her varð so stórliga tikið til, at allir kassar vórðu tómir, tá kirkjan varð liðug í 1881.
Tíggjundin fall burtur fyrst í farnu øld og seinni – við nýggju jarðarlógini – mistu prestarnir garðarnar og gjørdust tænastumenn ájavnt øðrum prestum í danska kongaríkinum.
« Aftur / Back


text:
Brunasýn
Rakstrarsýn av bygningum í nýtslu
Arbeiðs- og brunaeftirlitið fremur brunasýn av øllum alment atkomuligum bygningum í nýtslu og bygningum, ið hýsa eldhættisligum virksemi. Hetta verður kallað rakstrarsýn. Til eitt rakstrarsýn verður hugt eftir, um brunatrygdin er í lagi.
Fyri allar bygningar, har fólk koma saman, hyggur Arbeiðs- og brunaeftirlitið m.a. eftir fylgjandi viðurskiftum:
- um bjargingarøkið til m.a. brandbilar er frítt og ruddiligt
- um ásetta vatnveitingin er í lagi
- um rýmingarbreiddir svara til loyvda fólkatal í hølinum
- um minst 2 rýmingarleiðir eru, og at tær eru hvør fyri seg
- um hurðarnar í rýmingarleiðunum lata upp úteftir
- um rýmingarleiðir eru fríar, ruddiligar og nøktandi upplýstar, inni sum úti
- um hurðar kunnu læsast upp innanífrá uttan lykil ella amboð
- um rýmingarhurðar, sum ikki verða nýttar dagliga, eru merktar ”NEYÐÚTGONGD”
- um neyðútgongdir ella skiltir eru fjald av garðinum e.ø.
- um bjargingarop eru í uppihaldsrúmum
- um slanguskáp javnan verða kannað og roynd
- um uppheingingarstøð til CO2- og pulvursløkkjarar eru merkt eftir ásetingunum
- um CO2- og pulvursløkkjarar eru kannaðir eina ferð um árið og útskiftir 5. hvørt ár
- um teknikrúm eru ruddulig/frí fyri óruddi
- um byggiligar broytingar, ið gjørdar eru nýliga, eru sýnaðar av Arbeiðs- og brunaeftirlitinum
- um brunavandaligar goymslur eru og um tær eru lógliga innrættaðar
- um starvsfólk eru kunnað um reglur, staðseting og nýtslu av sløkkiútgerð
- um brunaplanur er, ið sýnir rýmingarleiðir, bjargingarop og staðseting av sløkkiútgerð
Afturat teimum vanligu brunakrøvunum, ið eru nevnd omanfyri, eru serlig krøv galdandi fyri:
- Gistingarhús (bygningar og gistingardeildir, ið rúma fleiri enn 10 sovi- ella seingjarplássum, og stovnar, har rørslutarnað kunnu koma).
- Samkomuhús (bygningar og høli, har nógv fólk koma saman).
Um sýnið vísir, at viðurskifti eru, sum kunnu elva til serligan vanda við atliti at brunatrygd, kann Arbeiðs- og brunaeftirlitið forbjóða virkseminum ella geva forboð fyri, at bygningar ella partar av bygningi, hølum ella mannaverki verða nýtt, til brekið er rættað.
Tá ið talan er um eitt lítið brek, ið hevur minni upp á seg, verða skrivlig boð givin um at rætta brekið innan eitt ávíst tíðarskeið.


text:
Office 365 er samskiftispallurin hjá øllum lærarum og næmingum í føroyska skúlaverkinum.
Allir lærarar og næmingar hava fingið ein brúkara í skipanini. Teldubræv er sent øllum brúkarum á Firstclass, við skúlaID (brúkaranavni og loyniorði). 1. august 2017 verður møguligt at rita inn í Office 365.
Skiftið til Office 365 kann elva til onkrar trupulleikar hjá brúkarunum. Fyri at lætta um, hava vit gjørt nakrar videovegleiðingar, sum ligga her á síðuni.
Eisini eru úrvalsbrúkarar á øllum skúlum, sum kunnu vegleiða brúkarunum at koma í gongd.


text:
Vodka
Vodka er rúsdrekka, sum er sterkari enn 37,5% alkohol. Vodka er upprunaliga ein eysturevropeiskur drykkur, ið verður framleiddur úr øllum rávørum, sum kunnu gerast um til alkohol, men sum oftast verður korn ella epli nýtt. Tá ið tað er dropadrivið, verður sprittið sílað, so at øll lukt- og smakkfrumevni verða tikin burtur. Munurin á teimum ymsu sløgunum liggur í dygdini á rávørunum og í vatninum. Vodka verður mest nýtt til at blanda ymiskar drykkir. Vodka inniheldur vatn og alkohol. Tað fæst harumframt eisini við einum ótali av ymsum tilsettum smakkum. Alkoholprosentið spennir millum 35 % og 50 %. Navnið Vodka er eitt vart navn í ES, og reglurnar eru greiðar. Vodka skal verða destillerað til minst 95 % og síðani blandað til í minsta lagið 37 %. Um hesar reglur ikki verða fylgdar, kann tað ikki eita Vodka, men má seljast undir øðrum navni.
Sløg[rætta | rætta wikitekst]
- Absolut Vodka
- Absolwent Vodka
- Bols Vodka
- Chopin Vodka
- Explorer Vodka
- Finlandia Vodka
- Fjodor Vodka
- Ikon True Russian Vodka
- Kalashnikov Vodka
- Komitroff Vodka
- Konings Rossia Vodka
- Koskenkorva Vodka
- Moskovskaya Vodka
- Palace Vodka
- Rasputin Vodka
- Smirnoff Vodka
- Stolichnaya Vodka
- Zaranoff Vodka
- Znaps Vodka


text:
Nú er indiska landingarfarið Vikram funnið á Mánanum.
Tað upplýsir Kailasavadivoo Sivan, sum er nevndarformaður hjá indiska rúmdarfelagnum Isro, við indiska miðilin India Today.
Tað hevur tó ikki eydnast at fáa samband við farið, verður sagt.
India royndi við Vikram at gerast tann bert fjóðra tjóðin nakrantí, sum hevur klára at fingið eitt far at lenda á Mánanum. Tað miseydnaðist tó, tá tey mistu sambandið við ómannaða farið, stutt fyri tað skuldi lenda.
Isro hevur tikið myndir av farinum við einum termiskum myndatóli. Enn vita tey tó ikki, hvussu støðan er hjá farinum.
Ein væleydnað lending hevði merkt, at India kom við í bólkin við USA, Russlandi og Kina, sum hava megnað at fingið før upp á Mánan.
Vikran skuldi lenda á suðurpólinum á Mánanum, sum sambært indiska rúmdarfelagnum er »fullkomiðliga ógranskað«.
Endamálið við kanningarferðini á Mánanum var at kunna skilja betur uppruna og menning Mánans. Ætlanin var millum annað at gera tað við at kanna mineralir og landslagið.
Økið skuldi eftir øllum at døma eisini hava gosop, sum kunnu goyma upplýsingar um eldri sólarskipanir.
Landingarfarði varð sent út frá rakettini Chandrayaan 2 tann 22. juli.
Hetta er onnur mánaferðin hjá India. Í tí fyrru, sum var í 2008 – Chandrayaan 1 – eydnaðist heldur ikki at fáa far at lenda á mánanum.
Indiski forsætisráðharrin, Narendra Modi, er kortini erpin av seinastu royndini. Tað segði hann í gjár á eini vitjan hjá Isro.
– Tað gongur bæði upp og niður í lívinum. Tað sum tit hava megnað, er ikki so lítið, segði Narendra Modi sambært tíðindastovuni Reuters.
– Eg kann við stoltleika siga, at tykkara avriksverk var alt hetta vert, go tað var ferðin eisini. Vit hava sjálvsálit, tá tað snýr seg um rúmdarferðir okkara. Enn bíðar tað besta, segði indiski leiðarin.
/ritzau/


text:
Hvat ynskir tú tær? Eini hús, sum ikki eru ov dýr? Grannar, sum kennast og hjálpa hvørjum øðrum? Strendur, bø og fjøll at ganga túr í og sum útsýni? Eitt umhvørvi, har børnini kunnu liva sítt egna, fría lív? At vera ein týdningarmikil partur av staðnum, har tú býr? At kunna fara í høllina at spæla fótbólt og á matstovu eitt fríggjakvøld? So er Sandoyggin kanska rætta staðið fyri teg. Tú skal vera vælkomin.
Hús til sølu
Tú kann fáa egin hús í Sandoynni fyri undir 500.000 krónur. Tað svarar til eitt lánsgjald uppá undir 2500 kr um mánaðin!
Húsasølur:
Hús í Sandoynni hjá Inni
Hús í Sandoynni hjá Skyn
Royndarhús
Vita hvussu tað er at búgva í Húsavík!
Í Húsavík eru eini útleigingarhús, sum fyrst og fremst verða brúkt til familjur, sum hava hug at seta búgv í Húsavík. Her kunnu fólk búgva í eina tíð, meðan tey byggja – ella meðan tey taka avgerðina, um tey vilja vera verandi.
Húsini eru væl hildin og nøkta tørvin hjá einari modernaðari barnafamilju. Har eru køkur, stova, trý kømur, kjallari og garasja. Húsini standa mitt í bygdini, beint við gamla skúlan.
Eru tað tit? Ella kenna tit onkran, sum hevði havt hug at roynt, hvussu tað er at vera húsavíkingur? So ber til at seta seg í samband við skrivaran í Húsavíkar kommunu, Eyðvør Dam, á tlf. 261540 ella send eina umsókn til husfrugv@olivant.fo
Kunna teg um bústaðir og alt annað!
Vil tú vita, um nøkur hús eru at leiga, ella hevur tú einhvønn annan spurning um at búgva í Sandoynni? Spyr Kunningarstovuna! Veit hon ikki svarið til spurningin hjá tær, so kennir hon onkran, sum veit tað. Eisini tey, sum eiga hús í oynni, og hugsa um at leiga tey út, eru vælkomin at ringja til Kunningarstovuna.
Hanna á Reynatúgvu
Sandoyar Kunningarstova
Mørkin Mikla 3 kj.
FO-210 Sandur
Tlf: 361836 og 222078
info@visitsandoy.fo
Sandoyar kunningarstova - www.visitsandoy.fo
Vit búgva her!
“Vit hava ikki angrað tað eina løtu!” Tað siga foreldur við smábørnum, sum hava búsett seg her. Les um tankarnar hjá fimm ungum kvinnum, sum búgva í Sandoynni, her.
Barnaansing
Kunna teg um barnaansing í oynni – ongin bíðilisti og ansing frá kl 6.30 á morgni, so tú nær fyrsta túr við Teistanum, um tørvur er á tí.
Meira um barnaansing HER
Pendling
Tað hevði verið lættari við einum tunli! Men tað er ikki ómøguligt at ferðast við Teistanum. Nógv gera tað! Pendla til arbeiðis ella skúla í Havn. Her er ferðaætlanin hjá Teistanum og hjá bussunum – Ferðaætlan
Skúlar
Fýra skúlar eru í oynni - barnaskúlar eru í Skálavík, á Sandi og í Skopun. Og so er Meginskúlin, har børnini ganga frá 6. til 10. flokk. Les meira.
Frítíð
HER eru nøkur feløg í oynni – øll eru glað við at fáa nýggjar limir!
Hotel Skálavík er opið alt árið – heitur pottur, matstova og høli til eitthvørt endamál!
Nýggja ítróttarhøllin hýsir fimleiki fyri øll - frá 2 ára gomlum til pensiónistar- , flogbólti, hondbólti, badminton, yoga og innandura fótbólti – og hevur tú onnur hugskot, ber til at leiga høllina! www.hollin.biz
Ungdómshúsið er ætlað børnum og ungum aftaná skúlatíð les meira


text:
Skeiðið er fyri kvinnur, sum vilja koma fyri seg eftir føðing. Í byrjanini á skeiðinum verður serligur dentur lagdur á at arbeiða við teimum djúpu búk- og ryggvøddunum. Síðani arbeiða vit okkum út til teir størru vøddarnar. Stórur dentur verður lagdur á, at tað er kvalitetur í venjingini hjá hvørjum einstøkum luttakara. Kokubotnin hava vit fokus á undir allari venjingini. Vit hava lætta undirvísing í anatomiini av kokubotninum og fáa undirvísing í kropsburði, og hvussu vit lyfta rætt.
Tilberð at melda til skeiði 6 vikur eftir vaginlan barnsburð og 10 vikur eftir keisaraskurð.
Vant verður tvær ferðir um vikuna í 6 vikur. Mánadag og hósdag frá kl. 13:15 til 14:45. Undirvísingin er í dansisalinum í Yndi.
Undirvísari: Hallgerð Bjartalíð, fysioterapeuturTilmelda teg her


text:
Orðabók til fólkaskúlan.
Saman við forlagnum Gyldendal hevur Bókadeildin latið gjørt orðabók, sum er sera væl egnað til frálæru í enskum hjá 8 til 12 ára gomlum børnum.
Orðabókin er í trimum pørtum:
1. Ein enskur-føroyskur orðalisti.
2. Ein partur um hugtøk og nøvn á ávísum evnum og lutum. Nevnast kann t.d. orð í samband við sjógv, ítrótt, føðingardag, kroppin, køkin, skúla, tíð. Umframt dømi um sagnorð, fyrisetingar og annað mangt.
3. Ein føroyskur- enskur orðalisti.
Í orðabókini eru fleiri enn 2600 leitorð, og hon er prýdd við stuttligum tekningum.
Mín fyrsta reyða orðabók er ein góð og stuttlig hjálp hjá bæði stórum og smáum, tá ið farast skal undir at læra enskt á fyrsta sinni!
Aftur


text:
Johan Dahl spyr um útisiglarar og inngjald til Heilsutrygd
2020-01-22 13:17
Heilsupolitikkur -
Johan Dahl, løgtingsmaður fyri Sambandsflokkin, hevur í dag sett Kaj Leo Holm Johannesen, landsstýrismanni í heilsumálum, ein skrivligan fyrispurning (§ 53) um útisiglarar og inngjald til Heilsutrygd. Svarast skal í seinasta lagi 14 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvørjar politiskar og løgfrøðiligar grundgevingar hevur landsstýrismaðurin fyri at krevja inngjald til Heilsutrygd frá útisiglarum, umframt at teir eisini skulu gjalda til Folketrygd í Norra?
2. Hvørjar ætlanir hevur landsstýrismaðurin um at sleppa útisiglarum undan inngjaldi til Heilsutrygd, tá teir eisini gjalda til Folketrygd í Norra. Verður t.d. arbeitt við at leggja málið fyri rættin til viðgerðar og støðutakan og/ella at broyta heilsutrygdarlógina?
3. Hvussu nógvir útisiglarar gjalda inn til Heilsutrygd, árliga og býtt upp á slag av útisiglarum?
4. Hvussu stóra upphædd gjalda útisiglarar inn til Heilsutrygd, árliga og býtt upp á slag av útisiglarum?
Í viðmerkingunum til skrivliga fyrispurningin sigur Johan Dahl, løgtingsmaður, at føroyingar í starvi uttanlands ella føroyskir útisiglarar í t.d. Norra verða av TAKS kravdir heilsutrygdargjald av B-inntøku. Talan er um føroyingar, sum eru búsitandi í Føroyum og arbeiða uttanlands.
Málið snýr seg í høvuðsheitum um, at Heilsutrygd ikki avgreiðir fleiri avgerðir frá Kærustovninum um frítøku fyri heilsugjald fyri tað tíðarskeiðið, sum goldið hevur verið til Folketrygden i Norra. Sum grundarlag fyri kravinum um frítøku verður víst til Norðurlendska sáttmálan um sosiala trygd og § 55 í Stýrisskipanarlógini, sum viðger spurningin um gildi av eini løgtingslóg, um lógin gongur ímóti millumtjóðasáttmála, sum er galdandi fyri Føroyar.
Sambært § 55 í Stýrisskipanarlógini hevur løgtingslóg ikki gildi, um henda gongur ímóti millumtjóðasáttmála, sum Føroyar eru fevndar av. (Tí hava útisiglarar eisini søkt um frítøku fyri inngjald til eftirløn vísandi til § 1, stk. 9 í eftirlønarlógini vegna inngjald til Folketrygd og PFA. Undantøk verða ikki givin fyri Folketrygd, men DIS’arar, ið rinda til PFA, sleppa undan eftir galdandi reglum).
Málið snýr seg eisini um rættartrygd hjá hesum bólkinum av útisiglarum. Málið hevur verið til viðgerðar í Kærunevndini í almanna-, familju- og heilsumálum í 2019, og nevndin sigur í øllum fýra avgerðum í 2019 m.a., at ... “tá ósamsvar er millum løgtingslóg og millumtjóða sáttmála, sum heimastýrið hevur gjørt, ásetir § 55 í Stýrisskipanarlógini, at viðkomandi løgtingslóg, ella partur av løgtingslóg, ikki hevur gildi. Hetta merkir, at ikki ber til at handhevja løgtingslóg, sum er í ósamsvari við altjóða sáttmála, ið heimastýrið hevur gjørt við onnur lond, ella sum Danmark hevur gjørt og sum eisini fevnir um Føroyar. Hetta merkir, at um kærarin hevur siglt við skipum, sum eru undir norskum flaggi, og reiðaríið hevur heimstað í Noregi, fellur gjaldsskyldan, sum er áløgd kærara sambært heilsutrygdarlógini § 24, stk. 1 burtur, vísandi til art. 11, stk. 4 í sáttmálanum (fyriskipan 883/2004).”
Í einari av avgerðunum hevur Kærunevndin broytt avgerðina hjá Heilsutrygd um frítøku, meðan í hinum trimum hevur Heilsutrygd fingið boð um at greiða ein ivaspurning við at spyrja kæraran og síðan avgera sambært niðurstøðuni hjá Kærunevndini. Hóast 6-7 mánaðir eru gingnir, hevur tó ongin kærari hoyrt frá Heilsutrygd.
At enda sigur Johan Dahl, løgtingsmaður, í sínum viðmerkingum, at málið er eisini kært til Løgtingins umboðsmann, LUM (Álit 17. juli 2019). Upplýsast kann, at viðgerðartíðin hjá LUM er ofta drúgv, tí at tað dregur út hjá Heilsutrygd at svara, tá kærur verða sendar til LUM og biðið verður um viðmerkingar/hoyringarsvar frá Heilsutrygd.
Henda ógreiða støða fyri føroyingar í starvi uttanlands er ikki nøktandi við langari viðgerðartíð og vantandi avgerð frá myndugleikunum. Tí verður hesin fyrispurningur settur.
Sambandsflokkurin
RN


text:
Lestrartíð: 3 ár
Skúlabyrjan: August
Umsóknarfreist:
Kvota 2 - 15. apríl
Kvota 1 - 1. juli
Tal av upptiknum næmingum: Umleið 20
Útbúgvingarstovnur
Fróðskaparsetur Føroya
Útbúgvingarstaður
Tórshavn
Lestrarstuðul:
Lestrarlán:
Lestrarkostnaður: Ókeypis fyri borgarar í danska ríkinum og norðurlondum. Staklærugreinar kosta 200 DKK/ECTS
Endamálið við útbúgvingini er at geva teimum lesandi vitan um og praktiskar førleikar innan burðardygga orkuveiting, burðardygga orkunýtslu og um stóra týdningin, ið hetta hevur fyri umhvørvi og samfelag.
Útbúgvingin gevur góðar førleikar í stødd, alis og orkufrøði við atliti at m.a. burðardyggari og umhvørvisvinarligari veiting av orku. Komið verður t.d. inn á, hvussu vaksandi orkutørvurin kann nøktast, og eisini hvat gerast kann fyri at minka um orkunýtsluna.
Útbúgvingin er løgd soleiðis til rættis, at tú eftir fyrsta árið eftir nærri avtalu um val av skeiðum kanst fáa munandi ávirkan á innihaldið í tíni útbúgving.
Føroyar hava fjølbroyttar náttúrugivnar møguleikar fyri at vinna orku úr varandi orkukeldum sum t.d. vatni, vindi, sól, sjóvarfalli og aldu.
Fyri samfelag okkara er tað ein serstøk avbjóðing at samband ikki er til aðrar orkuveitarar ígjøgnum eitt felags veitingarnet. Tí er týdningarmikið at fáa eina burðadygga lokala loysn, so Føroyar í størst møguligan mun kann verða sjálvforsýnandi við orku.
Tvær tær fyrstu lestrarhálvurnar er undirvísingin saman við Orkuverkfrøði. Nøkur skeið eru kravd, meðan onnur kunnu veljast eftir egnum áhuga.
Útbúgvingin endar við eini verkætlan, har tann lesandi fær høvi til at seta seg serliga væl inn í eitt evni, ið útbúgvingin fevnir um.
Endaliga verkætlanin kann gerast í samstarvið við stovnar ella feløg eftir egnum ynski.
Útbúgvingin er uppbygd á henda hátt:
1. lestrarár er skipað við grundskeiðum í støddfrøði, orkuverkfrøði og alisfrøði
2. lestrarár er skeið í stødd, alis og evnafrøði, innleiðandi elverkfrøði umframt skeið eftir egnum ynski.
3. lestrarár eru skeið innan orkuverkfrøði, forritan, skeið eftir egnum ynski umframt bachelorverkætlan.
Vallærugreinirnar eru ongar 1. ári, 30 ECTS á 2. ári og 17,5 ECTS á 3. ári.
Treyt fyri upptøkur er gymnasialt miðnámsprógv og við nøktandi úrsliti hevur staðið:
Ella tú hevur staðið maskinmeistaraprógv við miðaltalinum:
Hjá teimum, ið søkja inn eftir kvotu 2 kunnu aðrar fortreytir við javnsettum kunnleikastøði góðtakast eftir nærri meting.
Undirvísingin gongur fyri seg á - og er bygd á - tilfar á føroyskum, donskum og enskum. Vit vænta tí, at tey lesandi hava nøktandi førleika á hesum málum.
Próvtøka í skeiðunum er vanliga beint eftir at undirvísingin er lokin.
Í ávísum førum telja avrik fyri uppgávur, ið verða givnar, meðan skeiðini eru í gongd, við í endaliga próvtalið.
Útbúgvingin gevur tær grundarlag fyri starvsmøguleikum innan verkfrøði, ráðgeving og fyrisiting hjá privatum og almennum virkjum og stovnum.
Útbúgvingin er harumframt grundarlag fyri framhaldandi lestur á masterstigi.
Tað er lærustovnurin, sum søkt verður inn á, sum avger upptøkutreytirnar.
Tú kanst venda tær til lestrarvegleiðingina nvd-studvegl@setur.fo, ella við at venda tær til Bárður A. Niclasen, útbúgvingarleiðara, bardurn@setur.fo.
Les meiri her.
Fróðskaparsetur Føroya - www.setur.fo.
Lestrartíð: 3 ár
Skúlabyrjan: August
Umsóknarfreist:
Kvota 2 - 15. apríl
Kvota 1 - 1. juli
Útbúgvingarstovnur Fróðskaparsetur Føroya
Útbúgvingarstaður
Tórshavn
Lestrarstuðul: